[BIDEOA] Olalde eta Olano pilota tanto artean bertsotan, Zumaian

Zumaian herri galdeketa Ontziratuk antolatu du

https://youtu.be/jCZf9nbcxpU Ekimen bitxiak ere izan dira gaur goizean Zumaiako herri galdeketan, kirola eta kultura, pilota eta bertsolaritza, uztartu dituena, hain zuzen ere. Urtzi Iribar eta Julen Alkorta aritu dira pilota joioan eta Jexux Iribar Olalde eta Danel Olano bertsotan. Hemen saioko une bat.


Udazken musikatua: Lankaietako lagunak

Txistu kontzertua Lankaietako Lagunak taldearen eskutik

Eguna: azaroak 6, larunbata

Ordua: 20:00etan

Lekua: Lamuzako San Pedro Parrokia


Gasteizko Suak, gaur gauean "Edozein Herriko" saioan

Saioa 21:30ean izango da ikusgai ETB1en eta eitb.eus-en.

Gasteizko Andre Maria Zuriaren jaien inguruko programazio bereziaren barruan, jaietako su festaz gozatzeko aukera izango dugu gaur ere "Edozein Herriko" saioan 21:30ean ETB1en eta eitb.eus-en.

Su artifizialak eskaintzeaz gain, gonbidatu bereziak izango dituzte, eta horiekin solasean arituko dira, jaiez eta euren jardunaz. Asteleheneko gonbidatuak honako hauek izango dira: Jon Lapazaran herri kirolaria, Asier Alvarez de Arcaya historiagilea, Iratxe Loma Gasteizko udal bandako klarinete-jotzailea, Aritz Martinez de Luna kazetaria eta Asier Valdestilla aktorea.

Emanaldia jaien inguruko erreportajeekin osatuko dute; ez galdu!


"1936ko haurren lekukotza jaso nahi dugu Beterri-Buruntzan"

Juan Ramon Garai Intxorta Kultur elkarteko eragilea da. 1936ko Gerran erbesterako bidea hartu behar izan zuten haurren oroimena berreskuratzeko ahaleginean dabiltza, eta Buruntzaldeako herritarrei deia luzatu die.

Zein da zuen egitasmoaren helburua?

1936ko uztailaren 18ko kolpe militarrak eraginda, Gipuzkoatik erbestera ihes egin behar izan zuten umeen memoria berreskuratzea. Horretarako, Intxorta 1937 kultur elkarteak, Gipuzkoako Foru Aldundiaren laguntzarekin, egitasmoa abian jarri zuen orain bi urte, eta horretan dabil ekinean. Gaia lantzeko hamahiru lagunen taldea sortu dugu: sei pertsona Intxorta taldekoak gara, eta horietaz gain, beste zazpi pertsona gaian esperientzia eta interesa dituztenak dira. Bestalde, eskertzekoa ere bada herri askotan lanean dabiltzan elkarte memorialistek eskaini diguten laguntza.

Orain arte, sei mila eta bostehunetik gorako zerrenda osatu dugu. Guzti horiei buruzko makina bat informazio (aipamen hutsak, testigantza pertsonalak, artxiboetako informazioa, agiriak, argazkiak…) jaso ahal izan dugu, baina kontziente gara oraindik ere ez garela guztia jasotzera iritsi, ezta gutxiago ere!

Egitasmoaren amaieran, egindako guztiari zabalkundea emateko edo aitormenezko ekimenik egiteko asmorik ba al duzue?

Printzipioz, 2023ko hasieran aitormen izaera izango duen ekitaldi publikoa antolatuko da Gipuzkoa mailan. Aldi berean, grabatutako elkarrizketa ugari Aldundiaren webgunean zabaltzeko asmoa dago. Ekainaren 15ean prentsa-agerraldia egingo dugu, eta bertan xehetasun guztiak eskainiko ditugu.

Beterri-Buruntzari begira, bulegoa jartzeko asmoa daukazue hurrengo egunetan.

Abian jarritako datu-bilketari eutsita, Gipuzkoan eskualdez eskualde arreta-bulegoak irekitzen ari gara azken aldian, orduko haurrak nahiz edozein eratako informazioa eskaini dezaketen pertsonak hurbil daitezen bertara. Hortaz, eskualdeko herritar guztiei luzatzen diegu gonbitea, edozein moduko datua edukiz gero bertara dadin. Buruntzaldeko herritarren ahalik eta inbentariorik osatuena nahi genuke egin, Gipuzkoako datu-basera batzeko.

Aldi berean, eskerrak eman nahi dizkiegu Udal Artxiboko langileei jarri dizkiguten erraztasunagatik.

Noren datuak ari zarete biltzen, herritik ihes egin behar izan zuten haur guztiena, ala, Frantziako estatura, Ingalaterrara, Errusiara, Ameriketara eta abarretara ihesi joan zirenena?

Zehazki, 1936ko kolpe militarra hasterakoan erbestera ihesean joan ziren 0 eta 16 urte bitarteko ume eta gaztetxoak, eta baita ere, erbestean jaio zirenak 1939 arte. Gerrako haur gehienak Frantzia eta Kataluniara (Valentziara ere bai) joandakoak dira. Halaber, Ingalaterrara, Errusiara eta Belgikara nahiz Ameriketara (Mexiko, Argentina, Txile, Venezuela, Kuba, Errepublika Dominikarra…) joan zirenak. Egia da badaudela beste ume asko beren herrietatik ihesi joan zirenak, Bizkaiara, Santanderrera nahiz Asturiasera, baina ez zutenak muga zeharkatu. Ibilbide hori egin zuten haur eta gaztetxoen izenak ez ditugu jasotzen printzipioz.

Orain arte bildu duzuen informazioaren arabera, Buruntzaldeko herrietatik zenbat haurrek egin behar izan zuten ihes, bizitokia utzita?

Oso zaila da zenbakiak zehaztea, baina ehunka batzuk izan ziren seguruenera. Orain arte jaso ditugun erreferentziak, 276enak dira; 133 emakumeak, 143 gizonak. Hona datuak herriz herri, eta sexuen arabera banatuta: Hernanin 109 (53, 56), Andoainen 75 (32, 43), Lasarte-Orian 62 (37, 25), Astigarragan 15 (3, 12), Urnietan 15 (9, 6), eta azkenik, Usurbilen 1 (emakumea).

Zer nolako harrera egin diote herritarrek informazioa jasotzeko guneari, beste udalerrietan?

Irunen, Eibarren, Soraluzen eta Tolosan irekitako arreta-bulegoak oso lagungarriak egin zaizkigu zerrendak osatzeko, elkarrizketa berriak egiteko, argazkiak eta agiriak jasotzeko… Egia esan, herritarrengana hurbiltzea da gure asmoa eta komunikabideen eskutik lortzen ari garen oihartzuna ezinbestekoa bilakatzen ari da gure egitasmoaren berri zabaltzeko.

Aldi berean, eskertza adierazi nahi diegu Gipuzkoako hainbat memoria elkarteei, eskainitako laguntzagatik.

Eduki behar da kontuan gero eta pertsona gutxiago bizi dela kolpe militarraren ondorioak zuzen-zuzenean jasan zuena, eta oraindik kontatzeko moduan dagoena. Horietatik, banaka batzuk baino ez dira zapalketa guzti hura adinez heldua izanik sufritu zuena. Gehiago dira umeak zirenak orduan; hain zuzen, azken horiek ari dira animatzen bulegora etortzeko. Alde horretatik, testigantza hunkigarriak eta aberasgarriak jasotzen ari gara.


Saletxeberriko bizilagunak, urik eta argirik gabe, haserre

Pankartaz josita esnatu zen iragan ostiralean Andoain eta Urnieta bitarteko biribilgunean, Xoxokara igoeran dagoen Saletxeberriko etxebizitza-blokea: "Edateko ur garbia denon eskubidea" edota "Saletxeberri legalizazioa ya" leloekin, besteak beste. Bizilagun batek azaldu lez, 2010. urtean, ur eta eta argi-hornidura eten zuen Udalak. Harrezkero, instalazio partikular bat dute etxebizitzan. Hala, matxura izan dute eta joan den asteazkenetik daramate urik eta argirik gabe.


Eulen Taldeak Jira-bira txirrindularitza elkartea babestuko du beste bi denboraldiz

Hitzarmena berritu dute Eulen Taldeak eta Jira-Bira txirrindularitza elkarteak. Hala, enpresak gutxienez 2021. urtera arte babestuko du elkartea.

13 txirrindulari dira aurten Eulen taldean. (@easomotor)

Ekainaren 28an berritu zuten hitzarmena Eulen Taldeak eta Jira-Bira txirrindularitza elkarteak. Enpresak gutxienez beste bi denboraldiz babestuko du Jira-Bira; hain zuzen ere, 2021. urtera arte. Duela hiru urte jarri zuten martxan akordioa, eta Eulen Taldeak zein txirrindularitza elkarteak adierazi dutenez, garai hartan zuen "proiekzioa sendotu" du hitzarmenaren berritzeak.

23 urtez azpiko txirrindulariek osatzen dute taldea, eta "talde lana, esfortzua, prestakuntza eta gizarte-konpromisoa" dituzte oinarri. Eulen proiektuak hiru adar nagusi barnebiltzen ditu kirol-eremuan; errepidea, ziklo-krosa eta pista.

"Kontratuaren luzapenari esker, lanean jarraitzeko aukera izango dugu, proiekzioarekin eta txirrindularien prestakuntza integralean sakonduz", azaldu du Ismael Etxarri Jira-Birako managerrak.


Espainiako Gobernuak esan du katalana ofizialtzeko bidea lehenetsiko duela Europako Batasunean

Gaur zuten euskararen, katalanaren eta galizieraren ofizialtasun eskea aztertzeko bilkura Bruselan; Espainiako Gobernuko ordezkari Jose Manuel Albaresek esan du gaur egin duten urratsarekin bete dutela hartu zuten «konpromisoa»

Gaiaren inguruan bozkatu gabe amaitu da Europako Batasuneko Kontseiluan egin duten bilera. Han, aztertzekoak ziren Espainiako Gobernuak euskara, katalana eta galiziera EB Europako Batasunean ofizialtzeko egindako eskabidea, baina 27 estatuetako ordezkariek esan dute denbora gehiago behar dutela gaia aztertzeko. Bilerak 40 minutu eskas iraun du, eta hogei ordezkari inguruk hartu dute hitza. Kontseiluak kontuan hartu ditu haien zalantzak, eta esan du gaia berriz aztertuko dutela «aurreragoko bilera batean», datarik zehaztu gabe. Bileraren ostean, Espainiako Atzerri ministro Jose Manuel Albaresek jakinarazi du aldaketa gauzatzeko erritmo jakin bat proposatu dutela: aurrena katalanaren gaineko erabakiak hartzea proposatu dute. Gerorako utziko dituzte euskara eta galiziera.

Bileraren ostean, Albaresek argudiatu du eskabidea eginda bete duela Espainiak gai honen inguruan hartu zuen «konpromisoa». Aintzat hartu behar da nondik nora egin zuen Madrilek gai hau Europako Batasunaren Kontseiluarenera eramateko urratsa. Abuztuaren 16an erregistratu zuen eskea, Junts per Catalunyak hala eskatuta. Carles Puigdemonten alderdiak jarritako baldintzetako bat izan zen, PSOEko ordezkari Francina Armengol Espainiako Kongresuko presidente hautatzearen truke. Bilkuran inolako «betorik» ez dela egon esan du, eta zer egin aztertzea erabaki dela.

Kultura ministro Miquel Icetak, berriz, esan du gaur Bruselan baiezkorik lortu ez bada ere gaiaren gainean lanean jarraituko dutela. ERCko buruzagi Oriol Junquerasek nabarmendu du eskabidea aintzat hartu behar dela. Katalanak duen indarra erabili du argudio gisara; izan ere, gaur egun Europako Batasunean ofizial diren hamabi hizkuntzak katalanak baino hiztun gutxiago dituztela gogoratu du. Espainiako Gobernuak bere gain hartu zuen «konpromisoa» konplitzeko «erremintak» eta «arrazoibideak» badituela esan du, eta urratutako bidean aurrera jarraitu behar duela. Junts per Catalunyaren izenean, Miriam Noguerasek azaldu du «konfiantza» dutela Espaniako Gobernuak egoera birbideratzeko izan dezakeen «gaitasunean».

Jakin izan denez, askotarikoak izan dira gainerako estatuek erakutsi dituzten zalantzak; legearekin lotutako dudak egon dira, finantzaketari buruzkoak, eta erabakiak erator ditzakeen aldaketa operatiboen ondoriozkoak. Neurriaren ondorioei buruzko txosten juridiko bat eskatu dute, besteak beste. Bilerara sartu aurretik egin dituzten adierazpenetan agerian utzi dituzte hainbat estatutako ordezkariek zalantzak.

Aldaketaren onurak

ELEN elkartean batuta ari dira Europako hizkuntza gutxituetan aldeko erakundeetako ordezkariak. Agerraldia egin zuten atzo Bruselan, eta aldaketak ekar ditzakeen «onurak» nabarmendu zituzten. Aldeko botoa eskatu zieten Europako Batasuneko 27 estatuetako gobernuei. Hizkuntzen«prestigioa» areagotzeaz harago, hainbat arlotan aurrerapausoak egiteko bidea arindu dezakeela uste dute. Euskalgintzaren Kontseiluaren izenean, idazkari nagusi Idurre Eskisabelek hartu zuen hitza. Azaldu zuenez, baldin eta erabakia hartzen bada, euskararen ofizialtasunak Euskal Herrian bertan dituen «paradoxak» agerian uzteko ere balioko du, eta bide horretan egin behar diren aldaketak aldarrikatzeko.

Egun, 24 hizkuntza ofizial ditu onetsiak Europako Batasunak ofizial gisara. Horietako bakar bat da gutxitua: Irlandak lortu zuen 2022an onestea gaelikoa. Hiztunen kopuruari begira, euskara baino egoera soziolinguistiko kaskarragoa du: 200.000 hiztun inguru ditu.

Gaia hizpide izan du gaur Eusko Jaurlaritzako eledun Bingen Zupiriak ere. Ofizialtasunaren gaineko eskeak aurrez egin izan direla esan du, eta Euskal Herriko erakundeek hauspotutakoak izan direla horietako hainbat. Europako Batasuneko Atzerri ministroek gaur gaia aztertzeko erabakia hartu izana «urrats bat» dela onartu du, eta espero duela prozesua burutzea Europako Batasunean euskararen ofizialtasuna onartuta.

Espainiako Gobernuko buruek aurrena katalana lehenetsiko dutela jakinarazi dute gaur, eta, horren harira, Zupiriak esan du erabaki hori argudiatzeko ezin dela adierazi Kataluniako buruzagiek indar handiagoz egin dutela ofizialtasunaren aldeko eskea, Euskal Herritik ere ozendu izan den aldarria dela uste baitu. Zerrendatu egin ditu, hain justu, igaro urteotan egin diren hainbat eskabide. Eta ezinbestean bide horretan jarraitu behar dela uste du, Europaren «eleaniztasuna» goretsi behar den ezaugarri bat dela sinetsita. EAJk Madrilen esan du Espainiako Gobernuak egin duen urratsak ez duela lagunduko inbestidurarako negoziazioetan. EH Bilduk ere kritikatu egin du Espainiaren jarrera, eta «taktizismoa» leporatu dio.


Fagor Taldearen webguneak itxura berria du

Webgune berritua aurkeztu du Fagor Taldeak. Haren itxura zein edukien antolaketa moldatu dituzte "erabiltzeko errazagoa" izango den euskarria sortzeko. Era berean, iraunkortasunari protagonismo berezia eman gura izan diote.

Bost atal nagusi ditu webguneak: Fagor Taldea, Kooperatibak, Dimentsioa, Iraunkortasuna eta Berriak. Eta, horiek, azpi-atal desberdinak dituzte, Bulego Orokorrei, gobernantzari, printzipio kooperatiboei eta historiari eskainitakoak, besteak beste. Kooperatiba bakoitzak, ostera, fitxa bat du haren gaineko informazioarekin. Era berean, Fagorreko kide izan gura duenarendako curriculuma bidaltzeko aukera ere eskaintzen du webgune berrituak.

Komunikabideetara bideratutako informazioa eta iraunkortasunaren inguruko atal bereziak ere aurki daitezke. "Fagor 2030 iraunkortasun estrategiaren bidez, erronka berriak ditugu finkaturik datozen urteetarako. Tartean, gardentasun erdigunean, protagonismo berezia diogu emana komunikazioari, egiten dugun hori jakinarazteak duen garrantziaz jakitun. Horretan laguntzera dator webgune berritua", azaldu du Aritz Otxandiano Kanpo Fagor Taldeko Iraunkortasun arduradunak.

Hain zuzen ere erabiltzeko errazagoa den euskarria sortu gura izan dute, informazioa modu zuzenean, errazean eta bisualean emateko hartzaileari. Horregatik, irudiei protagonismo berezia eman diete diseinuan, eta informazioa testu laburren bidez eskaini dute.

Fokua iraunkortasunean

Fagor 2030 iraunkortasun estrategiaren garrantzia azpimarratu gura izan dute webgune berrituan; horregatik, protagonismo berezia dute estrategiaren bost ardatz nagusiei loturikoek –lehiakortasuna eta berrikuntza, pertsonen zaintza, gobernantza, planetarekiko konpromisoa eta garapen komunitarioa–, eta, orokorrean, iraunkortasunak berak. "Datozen urteei begira, erdigunean dugu jarria iraunkortasunaren gaia. Ahalegin berezia egin dugu hari dagozkionak modu argian eskaintzeko. Esaterako, laster, iraunkortasun memoriaren laburpena izango da eskuragarri, era dinamikoan eta irakurterrazean aurkeztua", argitu du Iraunkortasun arduradunak.


Azken orduetan 587 positibo berri hauteman dituzte Gipuzkoan

Osasun sailak jakitera eman duenez, atzo 12.061 proba egin zituzten EAEn –aurreko egunean baino 4.786 gutxiago– eta horietatik 1.151k eman zuten positibo –aurreko egunean baino 351 gutxiago–. Gipuzkoan erregistratu dituzte positibo berri gehien, 587 zehazki. Bizkaian 451 hauteman dituzte, 97 Araban eta beste erkidego batzuetako 16 kasu.

Ospitaleen egoerari dagokionean, COVID-19aren ondorioz 47 pertsona ospitaleratu ziren atzo, eta une honetan Koronabirusa duten 97 pertsona ZIUn daude.

Nafarroan, 434 kasu berri

Nafarroaren kasuan 3.892 proba egin zituzten atzo, zapatua, eta horietatik 434 izan ziren positiboak - atzo baino 146 gutxiago dira -. Positibotasun tasari dagokionez, azken orduetako datuekin %11,2ko da positibitate tasa.


Aulestiko EH Bilduk argazki herrikoia atera du

Barikuan [maiatzak 12] herritarrekin batera argazki erraldoia ateratzeko hitzordua zehaztu zuen Aulestiko EH Bilduk, herriko plazan. Ostean, jai giroan, pintxo jana egon zen musikagaz girotuta. Ekimena baino lehenago, herrian kartelak jarri zituzten kanpainari hasiera emango zion ekimenean.


Sexualitateaz eta elikagai osasungarriez aritu dira Jubilatuak

Jubilatuek hainbat hitzaldi eskaini dituzte udazkenean zehar eta pozik daude izandako erantzunarekin. Alde batetik, sexualitatearen inguruan bi hitzaldi izan dituzte eta horietan 25 pertsonek hartu dute parte. Gai honen inguruan iritzi ezberdinak egon direla, gaiak jakinmina sortu duela eta zentzu horretan onuragarria izan dela azpimarratu dute. Bestetik, abenduaren 14an, Bizitza eta Elikagai osasungarriak izan zituzten hizketagai. Ondoren, sukaldaritzako saio praktikoa izan zuten.

Batzarra, otsailaren 18anHitzaldiez gain, jakinarazi dute Jubilatu Elkarteko batzarra otsailaren 18an egingo dutela. Bertan, aurtengo aktibitateen balantzea azalduko dute eta datorren urteko aurrekontua ikusteko aukera izango da. Horrez gain, elkartearen izena aldatu eta logotipoa erabakiko da.


Etxegabeen kontrako neurriak hartu dituzte Baionan

Jendeen eta txakurren elkarretaratzeak debekatu ditu auzapezak. Neurri «diskriminatzaileak» direlakoan, protesta eginen dute etzi Baionan


Ez ohiko garbiketa egiten ari dira Arga ibaian

Ur emari baxuak eta neguko uholdeek eragin dute ohi baino sedimentu gehiago pilatzea.

Mugimendu handia egunotan Caparrosoko Errota eta Club Natacion igerilekuen inguruan. Joan den asteko prestaketen ondoren, astelehen honetan hasi dira Arga ibaiaren bidea garbitzen, Magdalenako zaldainen inguruan. Langileek uste zuten erretiratutako sedimentua, uholdeek eramandako eta azpiegitura horren ondoan pilatutako materiala, 400 tonakoa zela. Baina gehiago kentzen ari dira. Legarrak eta lohia, gutxi gorabehera 20 kamioi edukiontzi betetzeko modukoak dira une honetan; atzo eraman zituzten lehen kargak. Aurreikuspenen arabera, lanak aste osoan zehar luzatuko dira.

Udalak prentsa-ohar batean gogorarazi zuenez, 2021eko abenduko uholdeen ondoren, material asko arrastatu zen ibaian, eta azpiegitura horren inguruan utzi zen. Aldian-aldian garbiketak egiten badira ere, kasu honetan ezohiko esku-hartzea egin dute, ubideak agorraldian duen emari txikiak lanak erraztu eta ingurumenean kalte gutxiago eragin ditzan aprobetxatzeko.

Ur-goraldiek beti sortzen dituzten materialen arrasteek zuhaitz-hondarrak eta beste elementu batzuk dituzte. Pasabideen sekzio hidraulikoa gutxitzeaz gain, etorkizunean puntu horretan izango diren uholdeen ondorioak larriagotu ditzakete.


Larra Bustingintzak jardunaldiak egingo ditu maiatzean, 40 urteko ibilbidea aldarrikatzeko

Laudioko zeramika pieza historikoen erakusketa ez ezik, hitzaldia ere egingo dute Blanca Gomez de Segura Zeramikako Euskal Museoaren zuzendariarekin.

Larra Bustingintza elkarteak bere 40 urteko ibilbidea ospatuko du maiatzaren 26an eta 27an. Horretarako, bi ekimen gauzatuko dituzte. Alde batetik, Laudioko zeramikazko pieza historikoen erakusketa egingo dute. Horren ardatza izango dira elkarteko kideek egindako lanak. Hala ere, bilduma pribatuek lagatukakoak ere egongo dira, eta San Roke Kofradiak, bere aldetik, utziko ditu hainbat mende dituen ontzia -lukainkak egiteko baliatzen zena- eta bere pitxer zaharrena. Lan horiek ikusteko Kultura Etxeko Lamuza gelara jo beharko dute interesdunek maiatzaren 26an 17:00etatik 21:00ak arte eta maiatzaren 27an 10:00etatik 13:00ak arte eta 17:00etatik 20:00etara bitartean.

Horrez gain, maiatzaren 27an 18:00etan Blanca Gomez de Segura Zeramikako Euskal Museoko zuzendariak hitzaldia eskainiko du, euskal zeramikari buruz, hain zuzen. Carmelo Serrano Larra Bustingintzako kideak espero du Laudioko historia ere aipatzea adituak. Kultura Etxeko Arraño gelan izango da solasaldia.

Larra Bustingintzak ezin izan du bere jarduera garatu hainbat urtez. Horregatik gogoratu nahi dute taldea bizirik mantentzen dela. Euren asmoa da lehen bezala aritzea Kultura Etxeko obrak amaitzen direnean.

40 urteko eskarmentua

Larra Bustingintza taldea, ofizialki 1985ean erregistratu bazen ere, lehenago sortu zen. "Larra izena dauka Latiorroko auzunean zegoelako jatorrizko tailerra. Marciano Barbero izan zen bere bultzatzailea. Halaber, ez da ahaztu behar Laudion zeramika lantegia egon zela eta Gardean tximinia mantendu dela", argitu du Serranok.

Elkartea bizirik

Jardunaldiak prestatzeko beste arrazoi bat izan da elkartearen iraupena jartzea mahai gainean. Izan ere, pandemia hasi baino lehen euren jarduera eten izan behar zuten, Laudioko Udalak bere labea itxi baitzuen, amiantoa zuelako.

Koronabirusaren eta Kultura Etxean egiten ari diren obren ondorioz, Larra Bustingintzak ezin izan du ikastarorik eskaini, baina aukera izan bezain pronto, berriz horri ekingo diotela ziurtatu dute. "Jende askok nahi du ikastaroa egin eta galdetzen digute. Jadanik Laudioko Udalak erosi du labe berria eta espero dugu azpiegitura guztia prest egotean, lehen bezala aritzea berriro. Hau da, ez bakarrik trebakuntza eskaintzea, baizik eta tailerra irekita egotea Kultura Etxeko ordutegi osoan, bazkideek euren sormena garatu dezaten", adierazi du Carmelo Serranok.

Bide batez, labearen erabilera sektore gehiagora ireki nahi dute: "Aurreko labea gurea zen, baina hau herriko ondarea da. Zentzu horretan, uste dugu beira lantzen duen jendeak ere erabili beharko lukeela eta espero dugu aukera hori izatea."


Gazte Astea: malabarak, sahieski-jana eta parodia

Plazan izango dira ekimenak.


BERTAN BEViva Belgrado

Kontzertua BERTAN BEHERA gelditu da. Sarrerak erosi dituztenei dirua bueltatuko zaie.


'10 banaketatik 8 gatazkatsuak dira'

Gurasoen erabakiak seme alabengan izaten duen eragina da banaketen albo ondorio kezkagarriena Zigor Egiarte sikologoak eta Yolanda Larreategui irakasle eta idazleak azaldu digutenez.

Badira bizitzan hartzeko oso zailak diren erabakiak, norberari bakarrik ez, beste batzuei ere eragiten dietelako eta horrek erantzunkizunaren zama gehitzen dio erabakiaren zailtasunari. Seme-alabak dituzten bikoteen banaketak dira erabaki zail horien artean zailenetarikoak. Izan ere, bikoteak ondo daki beraien erabaki horrek eragin zuzena izango duela seme-alabengan. Eta jakina, denek nahi dute prozesua ahalik eta egokien burutu baina, beti ez da asmatzen. Orduan dator frustrazioa eta erruduntasun sentimendua, gurasoak horretaz jabetzen direnean. Alegia, ez direla ari gauzak espero zuten moduan egiten eta beraien seme alabengan sufrimentua eragiten ari direla. Gai zaila delako eta jende ugari kezkatzen duena, argi pixka bat jartzen zailatuko gara ipuin baten eta psikologo baten laguntzaz.

'Gurasoak tokatzen zaizkit' du izena ipuinak (EREINek argitaratua eta Amaia Nollaren ilustrazioekin osatua), ekainean argitaratu zen eta Yolanda Larreategui Lehen Hezkuntzako irakasle markinarra da egilea. Yolandari irakasle daramatzan urte hauetan guztietan izan dituen banatutako gurasoen seme alabengandik ikusi izan duenak piztu zion ipuina idaztearen beharra eta bere mezua garbia da: umeen betaurrekoak jartzea falta zaigu. Ados dago horretan Zigor Egiarte sikologoa eta gaian aditua. Banaketa minik eta gatazkarik sortu gabe gauzatu daitezkeen arren, gehienetan prozesu zailak izaten dira eta denen hobe beharrez, bereziki haurrenaren mesedetan, sarean lan egitearen beharra azpimarratu du.


Krisi ekosozialaz ariko da Unai Pascual ikerlaria astelehenean

Harreman Dendaren 25. urteurreneko ekintzak borobiltzeko, Ikerbasqueko ikerlari Unai Pascualek gaur egungo krisi ekosozialaren inguruan hitz egingo du urriaren 30ean, Kulturateko areto nagusian, 18:30ean.

Klimaz haratago, krisi ekosoziala hitzaldia egingo du ikerlariak astelehenean. Adierazi duenez, egungo gizartearen eta ingurumenak bizi duen egoeraren diagnostiko bat egiten saiatuko da. "Ingurumen eta bioaniztasun krisiaz gain, krisi soziala ere bizi dugu, eta elkar elikatzen dira. Gizarte eta ekonomia eredu baten agortze fase batean gaude eta norbanakoen balioak ere aztertuko ditugu. Izan ere, klima-aldaketa aipatzen dugu, baina gizarte moduan gabezia eta arazo potoloak ere badaude", nabarmendu du.

Gabezia eta arazo horiek azaleratu ezean, dio, zaila izango dela hori iraultzea: "Ez badugu arazoaren jatorria ulertzen, nekez jakingo dugu hori konpontzen eta ez dugu jakingo ze etorkizun gura dugun. Horregatik, jakin behar dugu zergatik heldu garen honaino eta hausnarketa betaurreko egokiekin egin beharko dugu". Arazo globalez gain, Euskal Herriko egoeraz ere egingo dute hausnarketa, politika energetikoez, esaterako.

Esperientzia handiko ikerlaria

Unai Pascual Ingurumen Ekonomian doktorea da (Yorkeko Unibertsitatea, Erresuma Batua 2002). Gaur egun, Ikerbasqueko ikertzailea da Klima Aldaketari buruzko Euskal Zentroan (BC3), eta Bernako Unibertsitateko Garapen eta Ingurumen Saileko kidea da. Lehenago, irakasle titularra izan zen Cambridgeko Unibertsitatean 10 urtez, eta Manchesterreko Unibertsitatean eta Deustuko Unibertsitatean eman ditu eskolak. 25 urte baino gehiagoko esperientzia du ekonomiaren eta ingurumen-aldaketa globalen arteko erlazioari buruzko ikerketan. Klima-aldaketari eta biodibertsitatearen kontserbazioari lotutako ingurumen-politikari buruzko 200 artikulu zientifiko, liburu eta txosten tekniko baino gehiago argitaratu ditu.


NafarPresek antolatutako Tokiko Prentsa II. Jardunaldietan parte hartu du TTIPI-TTAPAk

NafarPres Nafarroako Tokiko Prentsaren Elkarteak Iruñean antolatutako Tokiko Prentsa II. Jardunaldiak egin zituzten urriaren 16an. NafarPres elkartea 2006. urtean sortu zen; Nafarroa osoko bederatzi toki hedabide biltzen ditu, hau da, Plaza Nueva, La Voz de la Merindad, TTIPI-TTAPA, Guaixe, Mendixut, Txantrean Auzolan, Mailope eta Izarbeibar nahiz Lizarraldeako Entreto2-Auzolan aldizkariak. Eta hedabide hauek Sakana, Baztan, Bertizarana, Bortziriak, Malerreka, Leitzaldea, Urumealdea, Xareta, Erdi Aldea, Nafarroako Pirinioak, Txantrea, Izarbeibar, Lizarraldea, Nafarroako Erribera, Araitz, Betelu, Lekunberri eta Larraun eremuetako informazioa ematen dute.

Sektorearen etorkizuneko erronkak aztertu zituen eta tokiko prentsa aldarrikatu zuten «lurralde kohesioa hobetzeko motor gisa»

«Komunikaziorik gabe, ez dago Komunitaterik. Tokiko prentsa izaten da komunitateak suspertu ohi dituen itsasgarria. Toki prentsarik gabe ez genuke boluntariotza erakarriko; tokiko prentsarik gabe ez legoke tokiko negoziorik; eta tokiko prentsarik gabe ez legoke auzotasunik», nabarmendu zuen Felix Tabernak, Nafarroako Gobernuko lehen lehendakariordeak eta Lehendakaritzako eta Berdintasuneko kontseilariak, irekiera ekitaldian..

Tabernak aipatu zuenez, gezurren eta fake news izendatuen garaietan, tokiko kazetaritzak egiatasunaren «bermea» litzatekeen «kilometro zeroko informazioa» ekartzen digu. «Zalantzazko garaien eta egonkortasunik gabeko bizitzen mundu batean aurkitzen gara. Gizakiak konfiantzaren beharra du; irakurtzen duenarekiko konfiantza, gobernatzen duenarekiko konfiantza, bere auzokidearekiko konfiantza. Eta konfiantza agerikoa izan behar da, ukigarria bailitzan. Eta zuek, zuen kontakizunarekin konfiantza dakarkizue. Herrialdea eraikitzen laguntzen diguzue eta azken finean, herritarrak izaten laguntzen diguzue», erran zuen Tabernak.

Tokiko prentsak «egiatasunaren bermea eta kilometro zeroko informazioa» ematen duela nabarmendu zuen Felix Taberna lehendakariordeak aurkezpenean.

Gainera, toki hedabide, eskualde, herri eta auzoak «bizirik mantentzeko» eginiko bere ekarpenagatik, despopulazioaren aurkako borroka politiketan betetzen duten zeregin garrantzitsua berretsi zuen. «Tokiko komunikazio hedabide baten desagerpena ondoko despopulazio arazo baterako alerta goiztiar bat da. Eskualde batek bere gainbehera demografikoari ekiten dionean, bere enpresa eta asoziazio ehunaren desagerpenarekin batera, ohikoa izaten da halaber bere egunkaria, bere aldizkaria edo tokiko irrati-etxea desagertzen ikustea».

Etorkizuneko erronkak: digitalizazioa eta Adimen Artifiziala

Asteleheneko jardunaldia, Nafarroako toki prentsari ikusgarritasuna emateko eta horrez gain sektoreko profesionalek bere etorkizuneko erronkak aztertze aldera topagune bat izan dezaten sustatu zen. Saioak toki hedabideetako, eskualdeko prentsako, inprimatua nahiz digitala, hala nola komunikazio-agentzietako profesionalen, sare sozialetako kontuen eta Komunikazioko ikasleen presentzia izan zuen.

Civican entzunaretoan ospatutako irekitze-ekitaldira bertaratu ziren Komunikazioaren eta Proiekzio Instituzionalaren zuzendari nagusi Miguel Moreno; Euskarabideako zuzendari gerente Javier Arakama; hala nola Nafarroako Toki Prentsaren Nafarpres Elkarteko lehendakari Sandra Goldaraz. Inaugurazioaren ondoren, Imeanticipa enpresa nafarrak eginiko Nafarroako tokiko prentsaren gaineko lehenengo azterketa aurkeztu zuen, zeinen ondorioak oinarri gisa baliatu diren toki prentsaren egungo eta etorkizuneko erronken gaineko eztabaidarako, horien artean nabarmentzekoak izanik digitalizazioa eta Adimen Artifizialaren tresna berrien aprobetxamendua.

Txostenak eta tailerrak

Jardunaldian aurreikusitako lehenengo txostena Zaragozako Unibertsitatean Ekonomia Aplikatuko irakaslea den Luis Antonio Saez Perezek eskaini zuen, Hedabideak landa-garapenean. Birdefinitzen ari diren harremanak izanik aztergai. Segidan, kazetari mugikor hala nola MoJo Trainer-eko multimedia edukien ekoizle Ana Lopez Jimenezek hitzaldi bat eskaini zuen, Mugikorra toki informazioa egiteko tresna bezala goiburupan, zeinetan hausnarketa bat egin zuen komunikazio mota berriak artikulatzeko aldaketa teknologikoen nahiz horien aukeren gainean.

Arratsaldean segida izan zuten jardunaldiek tailer praktikoekin. Lehenengoa, Adimen Artifiziala eta hau nola aplikatu edukien sorreran izenarekin, Enpresa Ikasketetan diplomatua eta Bartzelonako Enpresa Administrazio Eskolatik (EAE) Marketinean eta MBAn espezializatutako hala nola online MarfiCom online marketin eta komunikazio agentziaren ko-fundatzaile Joan Martinezen eskutik egin zen.

Jardunaldia tailer programatuen Nafarpres aldizkari inprimatuen diseinuaren analisia eta maketazioa izendatutako bigarrenarekin bukatu zen; horietan zehar, Iñaki Iturbe diseinatzaile grafikoak elkarte honi dagozkion argitalpenak aztertu zituen.


Militarrak pasan

Burundarantz zihoazen, errepide zaharrean ikusi dituzte.

Etxarri Aranatz eta Bakaiku lotzen dituen NA-2410 errepidean militarren konboia ikusi berri dutela adierazi dute. Bi kamioik tanketa bana eramaten zuten eta segizioa orotariko ibilgailu batek ixten zuela jakinarazi dute. Bakaikurako bidean zihoazen ibilgailuak.


San Jose zentroan koronabirus agerraldia atzeman dute

24 positibo atzeman dituzte egoiliarren artean. Zentroko zuzendaritzaren "gardentasun falta" salatu du LAB sindikatuak eta Segurtasun eta Osasun Batzordeko kideei benetako datuak ezkutatzen saiatu dela ohartarazi du.

Abenduaren 22an PAGNAko Segurtasun eta Osasun Batzordean jakin zuen LAB sindikatuak, San José Zentroko zuzendariak esana, hango egoiliarren artean bi Covid kasu zeudela. Ikertzen hasi ziren eta gaur jakin dute 7 kasu zeudela eta gaur 24 direla. "Astakeria bat! ", ohar bidez baloratu dutenez. Zentroan 80 egoiliar daude. "Zergatik ezkutatzen dute benetako informazioa? Zergatik ezkutatu nahi dute errealitatea? Ez al zaie iruditzen kontu larria dela eta denok jakinaren gainean egon beharko genukeela neurri egokiak hartzeko kutsatutako pertsona horiek eta zentroko gainerako egoiliarrak eta langileak babestearren? ", galdetu du sindikatuak. Positibo eman duten egoiliarrak erreferentziako zentrora edota horretarako prestatutako bitarteko baliabideetara eramateko eskatu du sindikatuak. Gainerako egoiliarrak eta San Joseko langileak babesteko baliabideak ere galdegin dituzte.


Nor da "gu"

Inteligentzia artifizialaren aroan bizi garela-eta, lagun batek txiste erraza egiten du beti: ez ote garen igaro moztasun naturaletik inteligentzia artifizialera zuzenean, inteligentzia naturaletik pasatu gabe. Beste lagun batek beti erantzuten dio inteligentzia naturala behar dela baita halako txiste txarrak egiteko ere.

Teknologiaren aurrerabideez eta inteligentzia artifizialaz (IA) hain sarri hitz egiten den honetan, nire smartphone-aren pantaila zartatuan inkesta kurioso baten berri irakurri nuen aurrekoan, denda batera sartzeko zain nengoela, kalearen ertz bat soilik okupatu ordez espaloia alderik alde trabatzen zuen ilara ez oso smart batean jarrita: artikuluak zioenez, goi-mailako ikasketak dituztenek askoz ere begi hobez ikusten dituzte teknologiak dakartzan aldaketak, halako ikasketarik ez dutenek baino. Karreradunentzat aukera bat omen da IA; karreragabeentzat, ziurgabetasuna eta arriskua.

"Zenbaitek esaten zuten bizimodua teknologizatzeak eta mekanizatzeak gutxiago lan egiteko modua ekarriko zigula, eta berdintasun sozial handiagoa"

Kutsu elitista eta sinplista agerikoa zerion artikuluari, eta zer pentsatua eman zidan. Jakin-minez, erabaki nuen inkesta bat egitea nik ere gertuko jendearen artean, batere metodo zientifikorik gabe, hori bai. Jaso nituen erantzunen arabera, gehienek uste dute teknologia izugarri lagungarria dela egunerokoan, inolako duda-izpirik gabe. Aldi berean, ordea, batzuek irudipena dute zenbait aurrerabide teknologiko ez ote diren egiten egiteagatik, edo egin daitezkeelako, edo, are, etekin pribatuak eta dirulaguntza publikoak jasotze hutsagatik, gero herritarrei inbutuz sartu eta saltzeko, lehen ez zeuden beharrak sortuz, zaharkitze programatua hedatuz eta halako beste trikimailu batzuk baliatuz.

Ez baitira gutxi garapenerako baliabide publikoak eskuratu eta ondoren emaitzak eta patenteak pribatizatzen eta aberasbide bilakatzen dituztenak. Maiztxo ikusten baititugu interes publiko orokorraren ordezkari omen ditugunak herritar gutxi batzuen egitasmo pribatuak lehenesten. Horrek eta desinformazioak mesfidantza pizten diote azkenean askori.

Beharbada, gaitz erdi litzateke baldin eta, laguntza publikoen truke, halako enpresei baldintza gisa jarriko balitzaie beren trepetak asmatzen eta publizitatzen gastatzen duten adina denbora, indar eta diru gastatzea aurrerabide horien ondorio negatiboak prebenitzen, trantsizioak eta langileen baldintzak zaintzen, eta herritarrei sakon azaltzen nola eta zertarako erabili behar diren halako teknologia berriak kaltegarri suerta ez daitezen.

Izan ere, aditu askori entzun diogu, eta egia da noski, problema ez dela teknologia berez, baizik eta zer egiten dugun gizakiok teknologiarekin. Ezinegonak baretze aldera, esaten digute lasai egoteko, “guk” erabakiko dugula zer egin halako aurrerabideekin. Baina nor da “gu”? Zeren duela dozenaka urte ere zenbaitek esaten baitzuten bizimodua teknologizatzeak eta mekanizatzeak gutxiago lan egiteko modua ekarriko zigula, eta berdintasun sozial handiagoa; aukera berriak sortuko zitzaizkiela ordura arte aukeragabetuta egondakoei, eta eguneroko eginbehar akigarrietarako ez baizik bizitzeko bizi ahalko ginela denok.

Ikusi dugu emaitza: gure orain hau ez da, inondik ere, iragarri zuten etorkizun patxadatsu, bizigarri eta bidezko hura, gutxi batzuentzat salbu. Biharko orainaldiak bestelakotuko badira, hartarako eskumena dutenek hartu eta harrarazi beharko dituzte premiazko neurriak gaur, egiaz segurtatzeko betikoek ez dituztela emango betiko aurrerapausoak, betikoen gainean betiko zapata.


Palestinarren grebak jarraipen masiboa izan du Israelen eta Gazako lurraldeetan

Sindikatuek eta erakunde zibilek sustatutako deialdiak Jerusalemgo Hiri Zaharraren jarraipena izan du.

Lurralde okupatuetako eta Israelgo hiri mistoetako denda, negozio, erakunde eta eskola gehienek palestinarren greba orokorraren aldeko itxierari eutsi diote; izan ere, protesta ugari iragarri dituzte gaur Gazaren alde eta Israelen politiken aurka.

Sindikatuek eta erakunde zibilek sustatutako deialdiak Jerusalemgo Hiri Zaharrean jarraipena izan du, kalera ateratzeko deia egin baitute, palestinarren familiak etxegabetzeko aginduen eta muturreko juduen erasoen gorakadaren aurka.

Abokatuen, irakasleen, Garraio Publikoaren Batzorde Gorenaren, presoen mugimenduaren eta Zisjordaniako erakunde sindikalek deialdia sustatu dute, baita Israelgo Arabiar Jarraipenerako Goi Batzordeak ere, palestinar jatorriko arabiar-israeldarrak biltzen dituena (Israelgo biztanleriaren % 20 inguru).

Israelgo hiritartasuna duten arabiarren parte-hartzea —1948an estatua sortu ondoren Israelgo mugen barruan geratu ziren jatorrizko arabiarrak eta ondorengoak— Palestinako mobilizazioaren faktore berritzaileenetako bat izaten ari da. Duela zenbait aste Jerusalemen protestak hasi zituen mugimenduak, baina Gazatik suziriak jaurti zirenean eta protestak eskualde osora hedatu zirenean hartu zuen mobilizazioak indarra.

Haifa, Acre, Uhm al Fahem eta Israelgo beste herri misto batzuk hutsik egon dira grebaren ondorioz, eta Zisjordania okupatuan, eguerdian hasi dira elkarretaratzeak.

Israel eta Palestina, gatazka asimetrikoa

Madrilgo Bake Konferentzian ezarritako "lurraldekako bakea" printzipioa, aurten hiru hamarkada beteko dituena, berriz ere desagertuko da Ekialde Hurbilean, bi estatu sortzeko —Israel eta Palestina— bi premisak bertan behera gelditu baitira: bakerik ez bi estatuentzat eta gero eta lurralde gutxiago palestinarrentzat.

Isaac Shamir Israelgo lehen ministroak ez zuen Espainiako hiriburuko negoziazio-mahaian Yaser Arafat Palestina Askatzeko Erakundeko buruzagiarekin eseri nahi izan, eta Palestinako ordezkaritzak Jordaniakoarekin batera joan behar izan zuen.

Buruzagiak aldatu egin dira, baina lurraren auziak bere horretan dirau. Palestinarrek Zisjordania okupatuan bakarrik lortu zuten autonomia partziala; Gazan, berriz, Israelen blokeo gogorraren pean bizi dira.

Lehiakideen arteko asimetriak nazioarteko babesean du isla. Joe Bidenen gobernu estatubatuarrak babes osoa eman dio Israeli eta bere burua defendatzeko eskubideari, eta su-etena eskatzea saihestu du. Bitartean, 2020an beste herrialde arabiar batzuek bake-akordioak sinatu zituzten Israelekin: Emirerriak, Bareinek, Sudanek eta Marokok.

Israelek duela bederatzi egun Gazan egindako bonbardaketen eta Hamaseko milizia palestinarrek eta Jihad Islamikoak israeldarren aurka jaurtitako suzirien metxak Sheij Jarrahen su hartu zuen, Israelek 1967an okupatutako Jerusalem ekialdeko auzo batean.

Han hasi ziren kolono juduen aldeko hainbat familia palestinarren (1948an Israelek okupatu zuen Jerusalemgo beste auzo bateko errefuxiatu palestinarren ondorengoak) etxegabetzearen aurkako protestak.

Ondoren, protestak Jerusalem okupatura hedatu ziren, eta Meskiten Zabalguneraino iritsi ziren Jerusalemgo Hiri Zaharrean, baita Israelgo arabiar herrietara ere, Nazaretera edo Haifara kasu.

Orain arte, Gazako miliziek koheteak jaurti dituzte Israelgo lurraldera, eta 10 hildako eta 300 zauritu izan dira. Israelgo Armadaren erantzunak 213 hildako eta 1.235 zauritu eragin ditu palestinarren artean. Gainera, Hamaseko 75 miliziano eta Jihad Islamikoko "dozenaka" hil dira.

Historikoki, Gazatik egindako erasoei erantzunez Israelgo Armadak egindako zigor-operazioek neurrigabeko biktima zibilen balantzea eragin dute: 2004an, Israelgo bi ume hil izanagatik, Israelgo armadak 107 palestinar hil zituen.

2014ko uztaila-abuztuan, Zisjordanian hiru gazte israeldar hil izanagatik, 2.251 palestinar hil zituzten (1.462 zibil eta horietatik 551 haurrak). 67 soldadu eta sei zibil israeldar ere hil ziren.

Defentsa-desberdintasuna

Israelgo Armadaren, munduko sofistikatuenetarikoa —gaur egun, F-35 hegazkin supersoniko berritzailearen ahalmen operatiboak hobetzen ari dira—, eta milizia palestinarrenaren artean, estaturik, armadarik eta mugarik gabea, indar-korrelazio ezberdina dago.

Israelgo misilen aurkako sistemak Palestinako koheteen % 90 indargabetu zituen, baina Gazako bonbardaketek eraikin ugari suntsitu dituzte eta 47.000 pertsona etxerik gabe utzi dituzte, NBEren errefuxiatuentzako agentziaren datuen arabera.

Zenbakizko ezberdintasunak alderantzizko eragina izan zuen presoen trukeetan: Gilad Shalit soldadu israeldarra, Hamasek Gazan bost urtez bahitua, 2011n askatu zuten, 477 preso palestinarren truke.

Gatazkak bere horretan dirau, Israelgo eta Palestinako gizarteek ez baitute ulertzen negoziazio askoren ondoren oraindik akordiorik ez izatea.


Trenbidearen proiektua geldiaraztearen alde egin dute Durangon

Parte hartzea %28,57 izan da, 7.077 boto, eta horietatik 6.680k bozkatu dute PERI1 proiektu urbanistikoa gelditu eta parte hartze prozesu bat hastearen alde.

Trenbidea zegoen lekuan PERI1 proiektu urbanistikoarekin ez jarraitzea erabaki dute Durangoko (Bizkaia) herritarrek. Galdeketa egin zuten atzo, eta bozkatzeko aukera zutenen %28,57k bozkatu dute: 7.077 herritarrek. Haietatik 6.680k egin dute proiektua eten eta parte hartze prozesu bat hastearen alde.

Hau zen erantzun beharreko galdera: «Ados al zaude PERI 1 proiektua gelditzearekin eta irtenbide bideragarri baten azterketa abian jartzearekin, betiere, herritarren parte hartzea aintzat hartuta?». Durangon halako galdeketa bat egin den lehen aldia da.

Proiektuan jasotzen denez, besteak beste, hemezortzi solairuko bost etxe orratz egin nahi ditu Eusko Jaurlaritzak, baina herritarren esku dago orain egitasmo horrek aurrera egitea ala ez. Galdeketa ez da bete beharrekoa, baina Ima Garrastatxu alkateak (EH Bildu) emaitza betearazteko konpromisoa hartu du.

Botoa ematera joan denean, eguna historikoa dela adierazi du Garrastatxuk: «Agintariak aldatuko gara, herritarrak ere bai, baina gaur idazten ari garen unea betirako geratuko da. Emozionatuta nago», esan du alkateak. Horregatik, azpimarratu du haren gobernuak entzungo duela «herriaren hitza». Ildo beretik jo du Julian Rios alkateordeak: «Hitzak albo batera utzi eta XXI. mendeko demokrazia egiten hasteko garaia da».

Udaleko alderdien artean, iritzi desberdinak daude: EH Bilduk eta Herriaren Eskubideak baietz bozkatzeko eskatu diete herritarrei, EAJk abstentzioaren alde egin du, eta PSE-EEk esan du galdeketa «fartsa bat» dela. Orotara, 18 urtetik gorako 24.700 herritarrek izan dute aukera galdeketan parte hartzeko, 9:00etatik 20:00etara.

Finean, trenbidea zegoen lekuan PERI1 proiektu urbanistikoa egin ala ez erabaki dute durangarrek. Proiektuak babesa jasoz gero, hainbat eraikuntza egingo zituzten: hemezortzina solairuko bost etxe orratz, 554 etxebizitzarekin; merkataritzarako lokal batzuk; mila metro koadroko udal ekipamendua —besteak beste, haurrentzako jolasak, lorategiak eta kirola egiteko guneak jarriko dituzte—; eta zortzi solairuko eraikin bat.

Aspaldiko gatazka

1990eko hamarkadan du jatorria oraindik piztuta dirauen gatazkak. Orduan, Eusko Jaurlaritzak eta Durangoko Udalak adostu zuten Jaurlaritzak finantzatuko zuela trenbidea lurperatzea, eta Durangoko Udalak libre geratutako espazioan egingo zuen proiektu urbanistikoaren irabazien zati bat emango ziola trukean. Proiektua 2006an bihurtu zen behin betiko, eta sei urte geroago jarri zituzten martxan lurpeko trena eta geltoki berria; ez, ordea, lurperatze horren ondorioz libre geratu ziren lurrei beste erabileraren bat emateko lanak.

Herritarrek lur horretan zer egin erabaki nahi izan dute. Horretarako, Erabaki herri plataformak ia 4.000 sinadura aurkeztu zituen 2018an, herri galdeketa eskatzeko. Orain, udalak ere galdeketa hori garrantzitsua dela ikusten du, Garrastatxuk azaldu duenez: «Hau ez da udalak sortutako kontsulta bat, baizik eta udalari ia 4.000 durangarren babesarekin egindako herri agindu bat». Emaitza edozein dela ere, udalak akordioa lortu beharko du Eusko Jaurlaritzarekin eta Eusko Trenbide Sarearekin.

Durangoko EAJk uste du argi dagoela proiektuak ez dituela asetzen herritarren beharrak, eta «proiektu bideragarri, erreal eta adostuen» gaineko «parte hartze errealaren» aldeko apustua egin du. Bestalde, udalaren eta Jaurlaritzaren akordioa hausteak eragingo lituzkeen ondorioez ohartarazi du: EAJren arabera, udalak 266 milioi euro ordaindu beharko lizkioke Jaurlaritzari. Hori, haien hitzetan, udaleko diru kutxarentzat «porrota» izango litzateke.


Inoizko martxarik jendetsuena, bi gurpilen gainean

850 txirrindulari baino gehiago elkartu ziren asteburuan Jabi Amorrortu Martxa Zikloturista izenagaz ere ezagutzen den Oiz Erronka Martxa Zikloturistaren 13. edizioan. “Giro ederra” izan zutela nabarmendu dute Aixerrotape Txirrindulari Elkartekoak, eta martxaren “balorazio oso positiboa” egin dute. “Iritzi orokorra jaso dugu, eta jendea oso gustura egon da”.

Urtez urte hazten eta egutegian sendotzen ari den proba da Oiz Erronka, eta bizkaitarrez eta Euskal Herriko hainbat lekutatik bertaratutakoez gain, Espainiako estatuko leku ezberdinetatik ere hurbildu ziren txirrindulariak udalerrira: Kataluniakoak, Madrilekoak, Sevillakoak, Zaragozakoak… “Inoizko martxarik jendetsuena izan da. Kanpotik etorritakoei asko gustatu zitzaien gure ingurua, txundituta geratu ziren. Ibilbide gogorra izan zela esan zuten, gorabehera askoko inguruan bizi garelako, baina daukagun paisaia ikusgarria nabarmendu zuten”, azaldu dute Aixerrotapeko antolatzaileek.

Zehaztu dutenez, ibilbidean gustura ibili ziren txirrindulariak, eta pedalkadaz pedalkada “asko” gozatu zutela nabarmendu dute: “Gure asmoa beti izan da txirrindulariak bide hauetatik lasai ibiltzea eta giro politean elkartzea, eta lortu dugula uste dut”.

Martxa zikloturista. Argazkia: Aixerrotape / FotosCarreras.com

Aurtengo martxan parte hartu duten emakumeen kopurua ere azpimarratu dute, ia 100 emakume bertaratu zirelako. Urtez urte emakumeen kopurua gorantza doala diote, eta horretarako lan egin dutela azaldu dute: “Euren parte hartzea bultzatu gura dugu, eta horretarako pausoak ematen ari gara. Lan handia egin dugu”.

Erronkak. Zikloturistentzako martxa da Jabi Amorrortu Martxa Zikloturista, baina nork bere buruagaz lehiatzeko aukera ere eskaintzen du, izan ere, bi tartetako denborak neurtu dituzte aurten: Bizkaiko Begiratokiko igoerako denborak eta Oizeko igoerakoak; 78 pertsonek parte hartu zuten lehenengoan, eta 74k, berriz, bigarrenean. “Bakoitzaren burua proban jartzeko aukerak dira horiek. Gurea martxa zikloturista da, eta gozatzea da helburua; ez dugu lehiakortasuna bultzatu gura, baina denborak hartzeko aukera hori eskaintzen dugu”, adierazi dute.

Txirrindulari profesional izandakoek ere parte hartu zuten martxan, tartean Bingen Fernandezek. Cofidis taldeko egungo kirol zuzendari bermeotarrak txirrindularitzan egindako ibilbide profesionala aitortu gura izan dute Aixerrotapekoek, baita berak Urdaibaiko bizikleta kulturari egindako ekarpena aitortu ere. Hala, aurreskua egin zioten, eta oroigarri bat jaso zuen. “Bere garaian beragaz batera txirrindulari izandako lagunak ere etorri ziren, Pedro Horrillo eta Unai Etxebarria kasu. Jai giro oso polita sortu zen”, esan dute antolatzaileek. Parte hartzaile askok txirrindulariekiko hurbiltasun hori eskertu dute.

Bingen Fernandezi omenaldia. Argazkia: Aixerrotape / FotosCarreras.com

Oiz Hiria lehenengoz. Aurten, lehenengoz, Oiz Hiria izeneko aisialdirako gune bat jarri zuten asteburuan Domingo Alegria plazan, eta plazara bertaratu zirenek, dortsalak jasotzeaz gain, txirrrindularitzarekin zerikusia duten enpresak ezagutzeko eta Urdaibaiko Esentziekin gozatzeko aukera izan zuten. “Gune hori herriaren erdian kokatzea sekulakoa izan da. Barikuan jende asko gerturatu zen Urdaibaiko Esentziez gozatzera, eta zapatuan ere, jendetza batu zen. Bertaratu ziren dendak ere pozik egon ziren, salmentak izan zituztelako”.

Antolakuntzak esker oneko berbak baino ez ditu boluntario eta laguntzaileentzat: “Dena bikain atera zen, eta hori lanean aritutako guztiei esker da. Gure laguntzaileen laguntzarik barik ez genuen martxa hau egingo, eurei esker da hau guztia”. Laguntzaileei ere eskerrak eman die euretaz oso harro gaude. salto bat eman dugu, Urremendi eta Nogverekegaz egin dugun lana sekualkoa izan da, eta jendeak nabrmendu du.


Ehunka lagun Corrugados ixtearen kontra

Gaur, zapatua, Corrugados enpresa ixtearen kontrako manifestazioa egin dute ehunka lagunek. 12:00etan abiatu dira plazatik, eta bertan bukatu dute Corrugados Azpeitiako Enpresa Batzordeko ELA eta LABeko kideen agerraldiaren ostean.


Bakardadea arintzeko

Zaintzak garrantzia handia du Legorretako Udalarentzat. Horren erakusle da, martxan jarri berri duten Herria Bidelagun programa. Xehetasun guztiak eman dituzte Zelai Amenabarro alkateak, Itsaso Urretagoiena gizarte langileak, Ianire Ugarte Zabalduz Kooperatibako ordezkariak eta Joxe Mari Etxeberria Jubilatuen Elkarteko ordezkariak.

Herria Bidelagun programa, «Legorretan bakardade egoerak detektatu eta esku-hartze bat martxan jartzeko sare publiko-komunitarioa da», Amenabarro alkateak azaldu duenez. «Udazkenean, Legorreta 2030 Plan Estrategikoa garatu zuen udalak, herritarren parte-hartzearekin, eta bertan antzeman zen bakardadea lantzeko beharra, zaintza lerroaren barnean», gehitu du alkateak.

Programa hau aurrera eramateko, Legorretako Udalak Gipuzkoako Foru Aldundiaren dirulaguntza bat lortu du, Europako Batasuneko Next Generation funtsen barruan. Hala, hitzarmen bat sinatu du Zabalduz gizarte ekimeneko kooperatibarekin. Hamasei hilabetez, kooperatibako hezitzaile den Ianire Ugartek kudeatuko du programa, udaleko gizarte zerbitzuen koordinazioarekin.

Helburuak

Proiektuaren helburuak zehaztu ditu Itsaso Urretagoienak: «Bakardade egoera hauskorrean dauden pertsonen bizi kalitatea hobetzea da proiektu honen helburua, eta, horretarako, bakardadeak Legorretako herritarren osasunean eta ongizatean duen eragin negatiboa prebenitu eta arindu nahi dira. Sare bat osatu nahi da udalaren eta herritarren artean, publikoa eta komunitarioa izango dena».

Bakardade egoeran dauden herritarrak identifikatu ondoren, «pertsona horientzako esku-hartze sozialeko akonpainamendu zerbitzu bat jarriko du martxan udalak», osatu du Ianire Ugartek.

Zerbitzu horren bidez lortu nahi dute, «isolamendu egoeran dauden herritarrek harreman sozialak lantzea, autonomia lortzea eta herri mailako eragile eta dinamiketan parte hartzea, betiere, haien beharrak, nahiak eta motibazioak erdigunean jarriz».

Herritarren parte hartzearekin garatuko dute

Herria Bidelagun programa garatzeko herritarren parte hartzeak pisu handia izango du. Modu desberdinak daude bat egiteko: Boluntario edo bidelagun gisa parte har daiteke; Bakardade egoeran daudenei egitasmoa azalduz eta parte hartzera gonbidatuz; baita inklusio prozesuan lagunduz.

Programa honen inguruko informazio gehiago zabalduko dute, datorren apirilaren 27an, 18:00etan Herri Antzokian egingo duten aurkezpenean.

Harremanetarako: herriabidelagun@legorreta.eus; gizarte@legorreta.eus; 688 764 297, 943 08 52 90 eta 688 829 013.


"Biba Zuek! ", "Ta Bihar Zer?" eta "La Noche De...", gaur ETB1, ETB2 eta eitb.eus-en

'Toto' antzezlanari buruz "Biba Zuek! "en, euskara hizpide Leire Palaciosek aurkeztutako saioan eta 'Percy' filmaren emisioa.

"Biba Zuek!" – 18:00etan ETB1 eta eitb.eus-en

Toto antzezlaneko protagonistak izango dira gonbidatu. Agurtzane Intxaurraga zuzendaria eta Miren Gojenola eta Asier Hernandez aktoreak obra honen nondik norakoak kontatzera gerturatuko dira platora. Lehen orduan, Korapiloak atalean, agerraldi psikotikoei buruz hitz egingo dute.

"Ta Bihar Zer?" – 22:30ean ETB1en eta eitb.eus-en

Euskararen aurpegi berriak izango ditu protagonista "Ta Bihar Zer?" saioko azken atalak. Euskara askotan izan da hizpide telebistan, baina ia beti profil mota berdinak aritu izan dira euskarari buruzko gogoetak egiten. Leire Palaciosek zuzendutako saioak aurpegi berriei emango die hitza.

"La Noche De…" – 22:40ean ETB2n eta eitb.eus-en

Clark Johnsonek zuzendutako Percy filma izango da ikusgai, benetako gertakarietan oinarrituta, Percy Schmeiserren istorioari buruzkoa: nekazaritzako elikagaien multinazional indartsu baten aurka auzitegietan borrokatu zuen. Abokatu talde handi batekin Percy Schmeiser zapaltzen saiatu ziren bidegabeko prozesu judizial batean.

Filma ikusi aurretik, Felix Linaresek hainbat erreportaje eskainiko ditu. Alde batetik, Lauren Bacallen sekretu bat emango du ezagutzera. Bestetik, aurtengo Oscar sarien izendapenen errepasoarekin jarraituz, Michelle Williamsi buruz mintzatuko da, ostiralean Steven Spielbergek estreinatuko duen filmeko protagonista.


Alaitz Zudaire memoriala jokatuko dute igandean

Alaitz Zuzaireren omenezko txapelketa jokatuko dute igandean emakumezko afizionatu mailan Fanderiako futbol zelaian. Hirukoa da txapelketa hori, eta Touring , Oiartzun B, eta Dunboa ariko dira nor baino nor.

17:00etan hasiko da txapelketa; Touring eta Oiartzun B emakumeen taldeak ariko dira lehen partidan. Ordubete geroago, Oiartzun Dunboaren kontra ariko da, eta 19:00etan Touring eta Dunboa izango dira aurrez aurre.

Sari banaketa izango da ondoren. Irabazleak Touring Kirol Elkartearen oroigarria jasoko du; bigarren sailkatuak, Aiestaran bitxitegiarena; eta hirugarrenak, berriz, Udal kirol sailarena.

Sarrera doakoa da.


Casadok ez du Cospedal Kitchen kasuan inputatzeari buruzko iritzirik eman nahi izan

PPko presidenteak esan du ez dagokiola berari "inolako informaziorik" ez duen eta bere karguaren "erantzukizunarekin" zerikusirik ez duen "gaiak" baloratzea.

Pablo Casado PPko presidenteak errefusatu egin du Maria Dolores de Cospedal alderdiko idazkari nagusi ohia 'Kitchen Operazioa'-n inputatu izanaz iritzirik ematea; izan ere, argudiatu duenez, ez dagokio berari "inolako informaziorik ez duen gaiei buruzko balorazioak egitea". Gainera, azpimarratu du gai horiek ez dutela zerikusirik alderdiko presidente gisa dituen "erantzukizunekin".

"Duela lau hilabete esan nuen ez nuela berriro hitz egingo baloratzea ez dagokidan eta PPko presidente gisa dudan erantzukizunarekin zerikusirik ez duten gaiei buruz, eta are gutxiago espainiarrek orain dituzten kezkekin eta irtenbide beharrarekin", esan du Casadok Ceutako portuan emandako prentsaurrekoan.

Manuel Garcia-Castellon Auzitegi Nazionaleko epaileak Cospedal eta Ignacio Lopez del Hierro bere senarra ikertuko dituela jakin zenetik, Barne Ministerioak Luis Barcenas PPko diruzain ohiaren eta haren familiaren aurka 'Kitchen Operazioa' deituriko espioitza parapolizialean ustez parte hartzeagatik, PPk eginahalak egin ditu gaia saihesteko.

Albistea jakin bezain pronto, PPk errugabetasun-presuntzioa errespetatzea eskatu zuen, eta Cospedalen aurkako neurririk hartzeko erabakirik ez zegoela esan. Agentzien arabera, Casadoren babes handietako bat izan zen Cospedal alderdiaren presidente aukeratu zuten ezohiko kongresuan.

Cospedali Estatutuek jasotzen duten bezala espediente informatibo bat irekiko ote zaion galdetuta, Casadok azpimarratu du "PPk bere zerbitzu publikoan ordezkatzen dituen balioekin duen konpromisoa" beti egon dela lotuta "berari dagozkion kontuei buruz baino ez hitz egitearekin", eta ez "inolako informaziorik ez duen gaiei buruz" mintzatzearekin.

Luis Barcenas PPko diruzain ohiari espioitza egiteagatik Kitchen auzia ikertzen ari den epaileak inputatu gisa deitu zituen atzo Maria Dolores de Cospedal alderdiko ministro ohi eta idazkari nagusi ohia eta Ignacio Lopez del Hierro senarra.

Manuel Garcia Castellon Auzitegi Nazionaleko epaileak funtzionario-eroskeria, diru publikoa bidegabe erabiltzea eta influentzia-trafikoa egotzi die. Ministro ohia ekainaren 29rako deitu dute deklaratzera eta, haren senarra, berriz, hilaren 30erako.


Okorro jolas parkea berritzeko lanean ari dira

Ordiziako Altamira auzoko Okorro parkea berritzeko lanak egingo ditu udalak. Lehen fasean, lehendik zeuden elementuak kenduko dituzte. Lan hauek amaitu ondoren, elementu berriak jarriko dituzte, horretarako 53.000 euro bideratuko dituelarik Ordiziako Udalak. Honakoa, Ordizia 2030 Ekintza Planaren 12.13 puntuan jarritakoa beteko dela jakinarazi du udalak.


EITBren arabera, UPNk gertu du PSN, eta EH Bildu doa gero

Azken inkestaren arabera, baliteke EAJk puntu erdira izatea EH Bildu lehen indar izateko lehian Gipuzkoan


Nerea Astigarragaren 'Van Gogh Unibertsoa' erakusketa


Ez festetarako egitaraua

Larunbatetik ostiralera hartuko du.

Etxarri Aranazko Gazte Asanbladak herriko festak izanen liratekeen egunetarako egitaraua prestatu du. Gazte Asanbladako kideek jakinarazi dutenez, antolatutako ekitaldi guztietan “segurtasun laurriyek bermatuko die”.

Egitaraua

Garilak 31, launbeta. Euskal preso, iheslai, errefuxiatu ta gudariyen egune

13:00etan Txupinazoa gaztetxien eta Txorongo txaranga. Denak gaztetxeko zapiyakin!

Agorrilak 1, iyendie. Arañaz egune

08:00etan Gurdi dementie.

20:00etan Kostilla-jana gaztetxien, eta Nerepe ta Haritz akustikuen.

Agorrilak 2, astelehena. Kuadrillen egune

12:30ean Herri apainketa.

13:00etan Musika plazan.

15:00etan Kuadrillaka bazkaye.

18:00eta Txorongo txaranga gaztetxien.

Agorrilak 3, asteartie. Haurran egune

08:00etan Gurdi dementie.

12:30ean Haurrandako jokubek.

17:30ean Txalupen jeitxiera, zubi gorritik gaztetxia.

19:00etan Play backa kioskuen.

Agorrilak 4, asteazkena. Gazte eta jubilatu egune

13:00etan Musikatutako poteue.

14:30ean Gazte bazkaye.

17:00etan Bingue.

19:00etan Elektrotxufla elektrotxaranga.

Agorrilak 5, ostegune. Kintuen egune

08:00etan Gurdi dementie.

10:00etan Txorongo txaranga.

13:00etan Auzatie.

15:00etan Kintuen bazkaye.

19:00etan Ginkana plazan.

Agorrilak 6, ostiela. Inutillan egune

12:00etan Desfilie.

15:00etan Bazkaye.

18:30ean Gamelu Flamenko gaztetxien.

20:30ean Manifestaziyue.

22:00etan Inutillen enzierrue.


Osakidetzak PCR proba egin die Bilboko eliza batera joan ziren pertsonei

Baheketa Basurtuko Ospitalean egin dute ostiral honetan. Emaitzak SMS bidez iragarriko dituzte.

Osakidetzak PCR proba egin die Boluetako (Bilbo) Santa Ana elizan martxoaren 28an izan ziren pertsonei, covid-19 kasuak atzemateko.

Osasun Sailak azaldu duenez, baheketa Basurtuko Ospitalean egin dute ostiral honetan, 15:00etatik 17:00etara, Arrupe Pabiloian.

Emaitzak SMS bidez iragarriko dituzte. Osakidetzak gogorarazi duenez, koronabirus sintomak (sukarra, estula, arnasteko zailtasunak...) edukiz gero, osasun zentrora deitu beharra dagoela.


Audience-n kontzertua

Audience taldearen kontzertua Bonberenean. Sarrerak 8 euroko kostua izango du.


'Arriya' pelikulako aktorea saritua izan da Malagako zinemaldian

argazkia: Juan Luis Romatet

Gaur eguerdian eman dira jakitera Malagako zinemaldian sarituak izan direnen zerrenda. Emakumezko aktore onenaren saria Begoña Maestrek irabazi du, 'Arriya' pelikulan egindako lanagatik. Alberto J. Gorritiberearen pelikula atzo aurkeztu zen zine jaialdi honetan.


San Roke Kofradia maiordomo berriaren bila ari da, Jose Luis Navarrok kargua utzi duelako

Jose Luis Navarrok dimisioa aurkeztu ostean, batzordea sortu dute kofradiaren jarduera bermatzeko, baina maiordomo berria izendatu behar dute oraindik.

Martxoaren 18an ez-ohiko batzarra egin zuen San Roke Kofradiak. Izan ere, Jose Luis Navarro maiordomoak azken hamarkadan izandako ardurak utzi ditu eta bere ordezkoa topatu behar dute.

Hori gertatu bitartean, batzordea sortu dute elkarteko ekimenak eta eguneroko betebeharrak kudeatzeko. Jose Luis Navarrok berak azaldu dio Aiaraldea Komunikabideari batzorde horretan aurreko zuzendaritzako pertsonak zein kide berriak elkartu direla: "Gure asmoa da bermatzea ardura aldaketa egokia egiten dela, eta informazioa ez dela galtzen bidean. Edonola ere, oraindik boluntarioa falta da maiordomoaren eginkizunak betetzeko".

Behin hori lortuta, Jose Luis Navarrok eta berarekin aritutako kofradeek utziko diote elkartearen gidaritza eramateari. Gogoratu beharra dago zuzendaritza horretan parte hartzen duten batzuek ahalbidetu zutela emakumeen parte hartzea abuztuko bazkarian.


Telebistek ez dutela legea betetzen salatu du euskalgintzak

Kontseiluak, Hekimenek eta Pantailak Euskaraz-ek legea betetzeko urratsak egiteko eskatu diete RTVEri, EITBri, Gasteizi eta Madrili


Aholku osasungarriak + Etxaldebarri

Hona Sasoibidek aholku osasungarrien inguruan egindako saioaren zein Etxaldebarrira egindako irteeraren argazki galeriak. --> Ikusi galeria


Administrazio orokorreko langileek ordutegi muga ez ezartzeko eskatu diote Jaurlaritzari

ELAk eta LABek deituta, elkarretaratzea egin dute Gasteizko Lakuako egoitzaren aurrean. Salatu dute erabakiak kontziliazioari kalte egiten diola.

EAEko administrazio orokorreko langileek salatu dute Eusko Jaurlaritzak aldebakarrez erabaki duela lanaldi mistoak eta zatituak kendu eta ordutegi zirkularra aplikatzea. Eta gaitzetsi dute lanaldia 17:30 baino lehen amaitzeko agindua jaso dutela. ELAk eta LABek deituta, elkarretaratzea egin dute goizean, Eusko Jaurlaritzaren Lakuako egoitzaren aurrean, erabakia gaitzesteko eta sindikatuekin negoziatu dezala eskatzeko.

Jaurlaritzak argudiatu du neurri horrekin energia aurreztu nahi duela, baina sindikatuek ez datoz bat argudio horrekin, uste baitute helburua langileen egun libreak gutxitzea dela. Izan ere, orain arte langileek aukera zuten egunero zortzi ordutik gora lan egiteko. Ohiko lan jardunean ezarritakoa baino gehiago direnez, ordu horiek pilatu egiten zituzten, eta, ondoren, egun libreetan berreskuratu. «Erabaki horren atzean, langileen bizitza antolatzeko tartea murriztu nahia dago», salatu dute, eta gaitzetsi aurrez egindako beste proposamen batzuei entzungor egin izana, telelanari lotutakoei, adibidez.

Sindikatuen esanetan, lanaldi eredu berriak ordutegien malgutasuna ere murriztu du, eta uste dute horrek bereziki kontziliazioari egiten diola kalte, lanaldi jarraitua egiten dutenei orduak berreskuratzea zailagoa zaielako orain.«Langile asko bizitza pertsonala eta profesionala uztartzeko benetako aukerarik gabe utzi ditu neurri honek». Izan ere, adierazi dute zenbaitzuek ordutegi murrizketa eskatu behar izan dutela kontziliatu ahal izateko. «Oso larria da hori».

Horiek horrela, sindikatuek Eusko Jaurlaritzari eskatu diote erabakian atzera egiteko eta sindikatuekin negoziatzeko. Bien bitartean, protesta gehiago antolatu dituzte hurrengo egunetarako. Datorren astearterako, Bilboko egoitzaren aurrean antolatu dute elkarretaratzea, eta ostiralerako, lan zentro guztietan. Hilaren 28an, berriz, Gasteizen egingo dute elkarretaratzea. Martxoaren 2an bi orduko lanuzteak egingo dituztela ere iragarri dute.


Etxeko garaipenarekin kitto

Atzo Castejonen partidua irabazita, gure neskak kasik eskuetan dituzte dute 2. MAILAn jarraitzeko puntuak. Azken txanpa bikain baten ondorio, datorren astean etxean Berriozar talde nafarra izango dute aurkari. Partidu hau irabaziz gero, besteen emaitzeik begiratu beharrik gabe, beraien AMETSA beteko dute, beste urtebetez mailari eustea.


Urteko gaurik beldurgarriena BANen

Gaur, urriak 31, Arimen Gaua ospatzen da, urteko gaurik beldurgarriena, eta Txorierriko Baserri Antzokian dena prest dute ederto batean pasatzeko. Izan ere, 22:00etatik aurrera Dj-saioa egongo da eta horrek 80ko eta 90eko hamarkadetako musika ipiniko du. Gainera, sari-erruletan parte hartuz gero, hainbat sari eskuratzeko aukera egongo da. Sarrera doakoa da.


Sukalki artean agurtu dituzte herriko jai nagusiak ajangiztarrek

Aurten ere ez dute hutsik egin ajangiztarrek. San Isidro eta San Asentsio jaiek herriko plaza jendez bete dute behin baino gehiagotan. Jaien azken asteburua izan da igaro berri dena, eta oraingoan ere ez dute hutsik egin herritarrek. Izan ere, Sukalki Egunak 200 pertsona inguru bildu zituen Mendietako plazan, eta zazpi suskalkiz gozatzeko aukera izan zuten bertaratu zirenek.

Zapatu goizetik giro “ederra” nagusitu zen herriko plazan. Goiztiarrenak sukalkiak prestatzeaz arduratu zirenak izan ziren, baina eguerdirako jende “asko” gerturatu zen, eta musikak alaitu zuen egonaldia. Bazkari herrikoia berezia izaten da ajangiztarrentzat, eta, oraingoan ere, adin guztietako herritarrak animatu eta elkartu ditu.

Bazkariaren osteko musika giroan agurtu zituzten horrenbeste espero zituzten herriko jai nagusiak ajangiztarrek.


Xabier Berasategik garaipena lortu du Peredaren Oroimenezkoan

Asteburu biribila osatu du Xabier Berasategi Garmendia txirrindulari olaberritarrak. Kantabriako Colindres herrian (Espainia) bi lasterketa lehiatu ditu Laboral-Kutxa taldeak eta Berasategi izan da gehien nabarmendu den txirrindularia. Atzo, garaipena eskuratu zuen eta, gaur, bigarren postua lortu du.

Lasterketa gogorra da Jesus Peredaren oroimenezkoa, 140 kilometro eta 2.700 metroko desnibela. Tartean, Ason eta Alisas mendate luzeak ditu ibilbidean. Bi mendate horiek igaro ostean, harrapatu zituen pelotoiak eguneko ihesaldiko txirrindulariak eta, orduan, egin zuen alde Berasategik beste zenbait lasterkarirekin. Bi mendate zituzten, oraindik, Colindreseko helmugara heldu aurretik. “Azken aurreko mendatean Imanol Alvarez [Eiser-Hirumet taldekoa] eta biok garatu ginen eta, azkenekoan, bakarrik joan nintzen”, azaldu du olaberritarrak. Azkenean, bakarrik heldu zen helmugara, bere jarraitzaileei minututik gorako aldea aterata. Nicolas Alustiza zumarragarra zazpigarren helmugaratu zen eta Jon Arakama zegamarra hamabosgarren.

Gaur, herri berean, beste lasterketa bat izan dute, Santistebanen oroimenezkoa. Ibilbidea “atzoko berdina zen, baina alderantziz eta, bukaeran, beste igoera batekin”. Berastegi protagonista izan da gaur ere. “Hasieran egin da lasterketa lehiatu duen ihesaldia eta zenbait taldekide sartu gara bertan. Ondoren, Enekoitz Azparren taldekideak bakarrik ihes egin du eta kilometro gutxi falta zirenean harrapatu dugu”. Esprintean lehiatu dute garaipena eta olaberritarra bigarrena izan da Vollmer estatubatuarraren atzetik. “Gaur ere gertu egon da”, adierazi du Berasategik.

Aurreko urteetan, hilabete batzuk itxaron behar izan ditu lehen aldiz eskuak altxa aurretik. Aurten, ordea, indartsu ekin dio denboraldiari Berasategik. Laugarren urtea du 23 urtez azpiko mailan eta, denboraldia hasi eta gutxira, eskuratu du lehen garaipena. Hilaren hasieran, Ipar Euskal Herrian, pòstu onak eskuratu zituen Essor Basqueko lasterketetan. Asteburu honetako lehen eta bigarren postuekin, sasoi onean dagoela erakutsi du olaberritarrak. Datorren astean Ereñon (Bizkaia) arituko da, Euskaldun txapelketako bigarren proban.


[BIDEOA] 22. Korrika Iurretan

Bideo honetan Korrika Iurretan ibili zen lau kilometroak ikusi daitezke.


Jules Verneren obra famatua haurrentzat taularatuko dute zapatuan Amaian

Glu Glu antzerki konpainiak, ohikoa duen tonu umoretsu eta musikalarekin, Munduari bira 80 egunean eleberrian oinarritutako moldaketa librea eramango du bihar, zapatua, 17:00etan hasita, Amaia antzokiko oholtzara. Antzezlana 3 eta 9 urte arteko neska-mutilentzako dago bereziki gomendatuta. Sarrerak salgai daude arrasate.eus-en.


Bukatu dituzte Beran Plaza Zaharreko zuloa konpontzeko lanak

Iazko azaroan hasi zituzten Beran Plaza Zaharra berritzeko eta Kalbario errekari trazadura berria egiteko lanak. 2021eko abenduan eta iazko urte hasieran izandako uholdeek zuloa handia eragin zuten Plaza Zaharrean, eta arazoari behin betiko soluzioa eman diote orain. Errekastoa bi metroko diametroa duen ubide berritik bideratu dute eta Plaza Zaharreko eremuaren urbanizazioa ere egin dute.

Lanak Mariezcurrena enpresak burutu ditu, bi hilabete inguru luzatu dira. Berako udala eta bizilagunak gustura gelditu dira lanak nola egin diren ikusita. Aurreikusita zueden bide mozketa eta eragozpenak ez dira azkenean hainbertze izan. Udalak eta bizilagunek Mariezcurrena enpresa eta kanal berria eraikitzen ibili diren langile taldea eskertu dute publikoki.

Kalbario errekaren kanal berria eraikitzeaz gain bertze hainbat hobekuntza egin dira: Oinezkoentzako mugikortasun eta irisgarritasunean hobetu da, auzora iristeko espaloi berria eraiki delako. Hondakin ontzien puntua ere hobetu da, zola hormigonatuz. Argiteria ere berritu da, eraikitako eskailera eta iparraldera gelditzen den horma argiztatuak geldituko direlarik. Lorenzobaita etxe aldera ere espazio bat egokitu da, etorkizunean banku batzuk paratuz bizilagunentzat elkargune bat izan daitekeena.

Erreka lurperatzen den puntuan eraiki den horman, plaka bat paratzeko asmoa ere badute, Plaza Zaharraren historia ezagutarazteko. Espazio hau frontoi ireki bat zen, Saran eta Urruñan aurkitu ditzazkegun moduan. XVIII. mendean, erreka honek gainez egin, eta kalte egin zituen Plaza Zaharrean hasi eta Zia errekaraino. Bidean zeuden bi zubi aurrean eraman zituen.

Obraren kostua 544.275,23 eurokoa izan da eta Nafarroako Gobernuak 497.390,76 euroko dirulaguntza eman du. Beraz, Berako udalak paratu beharrekoa 46.884,47 euro da.

Nafarroako Gobernuaren diru laguntza lortzeko udalak ahalegin handia egin behar izan duela azpimarratu dute. Aurrez aurreko bilerak egin dituzte Nafarroako Gobernuko Toki Administrazio departamentuarekin, Lurralde Kohesio atalarekin eta Lehendakaritzarekin ere. Ahalegin honek emaitza onak izan ditu, finantziazio handia lortu delako.


Maite Muguruza izan da Izarraitz igeri elkartearen zozketaren irabazlea

Bertan merkatari elkarteko saltokietan gastatzeko mila euroko erosketa bonoa irabazi du azpeitiarrak.

Maite Muguruzak irabazi du Izarraitz igeri elkartearen zozketa. Berea zen zenbaki saritua; hau da, 14720 zenbakia. Bertan merkatari elkarteko saltokietan gastatzeko mila euroko erosketa bonoa eskuratu du azpeitiarrak.


Meta (Facebook), Twitter eta Google konpainiek neurriak hartu dituzte Putinen aldeko hedabideak geldiarazteko

Errusiako Gobernuaren aldeko mezuak igortzen dituzten hedabideen emisioak debekatzeko Europar Batasunak egindako eskaerari erantzuten hasi dira sare sozialak.

Ursula von der Leyen Europako Batzordeko presidenteak "Kremlineko makineria mediatikoa" geldiarazteko Russia Today (RT) eta Sputnik hedabide errusiarren emisioak debekatzeko Europar Batasunak proposatutako neurria hasi da sare sozialetan zeresana ematen.

Proposamen horrek estatu kideen babesa lortu beharko du, eta bere lege- eta administrazio-ibilbidea egin beharko du gauzatu ahal izateko; eta horrek denbora emango du. Bien bitartean, baina, informazio-kanalak eta sare sozialak, beren eskumenen arabera, neurriak iragartzen hasi dira helburu horri erantzuteko: Errusia eta errusiarren aldeko propaganda geldiarazteko eta mugatzeko. Izan ere, informazioa eta horren gaineko kontrola funtsezkoa da edozein gerratan, eta Ukrainaren eta Errusiaren arteko gerra ez da salbuespena.

Testuinguru horretan, eta Europar Batasunaren eskaerari erantzunez, Facebook, Instagram eta WhatsApp barne hartzen dituen Meta konpainia teknologikoak baieztatu du bere sare sozialetan RT katerako eta Errusiako Gobernuaren aldeko Sputnik agentziarako sarbidea murriztu egingo duela.

Ezinikusia elkarrekikoa da; izan ere, Metak berak aurreko astean salatu zuen Vladimir Putinen gobernuak Facebook sare soziala mugatu zuela Errusiako hedabide publikoen informazioak egiaztatzeagatik eta, batzuetan, gezurtatzeagatik. Era berean, enpresak nabarmendu zuen Errusiako herritarrek gerraren aurka antolatu eta protesta egiteko erabiltzen dutela bere plataforma, eta hori ezinezkoa dela Errusiak ezarritako sarbide-murrizketekin.

Bestalde, Yoel Roth Twitter sare sozial estatubatuarreko Osotasuneko zuzendari globalak iragarri du sare sozialak etiketak jarriko dizkiela Errusiaren alde egiten duten komunikabideen webguneetarako estekak partekatzen dituzten txioei eta kontuei, Twitterren horrelako edukiak zabaltzea "murrizteko".

Googlek ere neurriak hartu ditu, eta Ukrainako Google Mapsen trafikoaren denbora errealeko datuak desgaitu ditu, herritarren segurtasuna babesteko. YouTube plataforman hainbat kanal monetizatzeko aukera gelditu da, Gobernuan afiliatutako kanal errusiarrak barne, eta kanal horietarako gomendioak nabarmen mugatzen ari dira.


Bertako artisauen lanekin eta produktuekin merkatua eginen dute larunbatean Lesakan

Lesakako Udalaren eta herriko ekoizleen, artisauen eta komertzioen arteko elkarlanari esker merkatu ttikia eginen dute larunbatean, irailaren 24an, Lesakako Beheko Plazan. 10:00etatik 14:30era hainbat lan eta produktu ikusteko eta erosteko aukera izanen da.


Marixurrike Fest antolatu dute, aisialdi elkartea agurtzeko

Marixurrike aisialdi elkarteari merezi duen agurra eman edo hurrengo batera arte esateko, egitarau zabala antolatu dute Atxondon asatebururako. Gaur, esateko, 18:30ean, disko festa egongo da Atxondoko Gaztetxean.

Bestalde, bihar egun osoko egitaraua egongo da. 11:30etatik 13:30era, Txatxilipurdiren eskutik, natura jolasak eta eskulanak egongo dira Apatamonasterioko plazan. Eta 14:30ean herri bazkaria egingo dute plazan. Herritarrei euren bazkaria eramateko gonbita egin diete. Arratsaldean, 17:00etan, Nerea Ariznabarreta ipuin kontalaria egongo da. Ustekabe elektrotxarangak emango dio amaiera egunari, Gaztetxetik hasitako kalejiragaz. "Batez ere, umeei begirako egitaraua antolatu dugu, baina herritar guztiak zaudete gonbidatuta. Disfrutatzeko egun bat izango da", azaldu dute antolatzaileek.


Labegaraieta kiroldegiko tabernaren ustiapenaren esleipenerako deialdia zabalik dago

Bergarako Udalaren jabetzakoa den Labegaraieta kiroldegiko taberna-jatetxearen ustiaketa, instalazioen kontrola eta garbiketa lanak adjudikatzeko deialdia argitaratu berri du udalak.

Udaletik jakitera eman dutenez urtebeteko iraupena izango du kontratuak, indarrean sartzen denetik unetik zenbatzen hasita eta 18.000 euroko (BEZ kanpo) prezioa izango du. Tabernaz arduratzeko lanaz gain, bere baitan hartzen ditu kiroldegiko kontrolaren eta instalazioen garbiketa lanak ere.

Taberna-jatetxearen Lizitazioan parte hartzeko proposamenak Bergarako Udaletxeko Erregistro Orokorrean aurkeztu behar dira 15 egun naturaleko epean, urriaren 20tik hasita, astelehe-netik ostiralera, 9:00etatik 13: 00etara. Informazio gehiago: udalaren webgunean edota 943 77 91 00 telefono zenbakira deituta.


Zubiaurreko sei igerilari Espainiako Udako Txapelketan parte hartzen ari dira

Olaia Gaitan, Nora Arozena, Nora Mateos, Enara Txurruka, Jare Goenaga eta Nora Alkorta ari dira lehiatzen txapelketan. Logroñoko (Espainia) Las Norias kiroldegian dute hitzordua.

Olaia Gaitan, Nora Arozena, Nora Mateos, Nora Alkorta, Jare Goenaga eta Enara Txurruka Zubiaurre igeriketa klubeko igerilariek infantil mailako Espainiako Udako XLIII. Txapelketan ari dira parte hartzen, gaurtik igandera bitartean.

Logroñoko (Espainia) Las Norias kiroldegian dute hitzordua, eta igerilari azkoitiarrak ondorengo probatan lehiatuko dira:

Olaia Gaitan: 50 eta 100 libre ,100 eta 200 bizkar.

Nora Arozena: 50 eta 100 libre.

Nora Mateos: 100 bular.

Enara Txurruka, Jare Goenaga, Nora Mateos eta Nora Alkorta: 4×100 estiloak erreleboak.

Nora Arozena, Jare Goenaga, Nora Mateos eta Olaia Gaitan: 4×100 libre erreleboak.

Logroñora Pello Benitez eta Alex Herrero entrenatzaileekin batera joan dira igerilariak. Txapelketari buruzko informazio guztia ondorengo loturan dago eskuragarri: Espainiako Udako XLIII. Txapelketa.

Zorte on, neskak!


Andoni Ollokiegiren emanaldi dibertigarria, Sanpedroetan

Kuadrilla bazkari ederra izan dute gaurkoan Asteasuarrek. Eta, behin indarrak hartu eta ongi bazkalduta, arratsaldea girotzeko Andoni Ollokiegiren laguntza izan dute. Giro aparta jarri du abeslariak euskal kantuak eta bere "showa" eginez.


Getaria eta Zarautz arteko errepideko horman mantentze lanak egiten ari dira

Lanek bi hilabete eta erdi iraungo dute, urte amaierara bitartean.

(Zarauzko Hitza) Gipuzkoako Foru Aldundia Zarautz eta Getaria arteko errepideko horman mantenu lanak egiten ari da. Arrantzale batek jakinarazita, Zarauzko Udaleko Herrilan, Azpiegitura eta Zerbitzuetako sailak Getaria bideko horman, lehenengo tunela eta bigarren tunelaren artean, paretaren egoeraren ikuskapena egin du. Iturri Txiki ondoan, Igerain errekaren irteeratik ezkerreruntz 20 bat metrotara hormak zulo bat duela ondorioztatu du. Otsaileko itsasaldiaren ondorioz, horma pitzatu eta Getaria bideko zati bat erori egin zen. Orain, neguko itsaso zakarrekin zuloa areagotu ez dadin, zuloa estali eta horma indartzeko lau gunetan lanekin hasi da Mariezcurrena enpresa, aldundiak kontratatuta. Lanek bi hilabete eta erdi iraungo dute, urte amaierara bitartean. Denbora horretan bidea itxita egongo da, eta obrak aurrera joan ahala, tarteka irekiko dute. Irakurri albiste osoa Zarauzko Hitzaren webgunean.


Aldundiak gehienez Aiako kirol eremuaren kostuaren %50 finantzatuko du

Gipuzkoako Foru Aldundiak eta Aiako Udalak hitzarmena sinatu dute. Aiako hilerri inguruan egitekoak diren kirol eta aisirako gunea eraikitzeko diruz lagunduko dio diputazioak udalari. Gipuzkoako Foru Aldundiak gehienez proiektuaren kostu osoaren %50 emango dio Aiako Udalari, eta gehienez 163.000 euroko diru-laguntza jaso ahal izango du. Herenegun sinatu zuten akordioa Aiako alkate Igor Ituainek eta Gipuzkoako Foru Aldundiko Kultura, Gazteria eta Kirol diputatu Ikerne Badiolak, baina aurreko agintaldian adostu zituzten laguntzak. Azpiegitura «herritar orok» erabili dezaten betebehar batzuk zehaztu dituzte bi aldeek, eta Gipuzkoako Foru Aldundiaren esanetan, 2008. urtean Diputatuen Kontseiluak onartutako kirol ekipamenduen planaren baitan egin dute hitzarmena. «Gipuzkoako biztanleei kirola egiteko beharrari erantzuteko kirol azpiegituraz hornitzeko konpromisoa hartu genuen», adierazi du Foru Aldundiak. Herritarrek kirola egiteko aukera gehiago izan dezaten egingo dute azpiegitura berria. Kilometro bat inguruko ibilbidea egingo dute horretarako; hilerriaren eremuaren buelta emango dio bideak. «Hilerri inguruko eremua halako gune bat egin daitekeen leku bakarrenetakoa dela uste dugu». Iturainek adierazi du korrika eta paseoak egiteko «leku aproposa» izango dela ibilbidea, eta herriko adinekoei ere zuzendu nahi diete egitasmoa. Izan ere, ahalik eta ibilbide lauena nahi dute sortu. «Alde batean itsasoa dago, eta bestean mendia, eta inguru ezinhobea da funtzio horiek egiteko». Horrez gain, ibilbidea hilerri ondoko zelaian kokatzeko arrazoietako bat Altxerriko leizearen erreplika ondoan eraikitzea izan da, Iturainek adierazi duenez. Erreplika hilerriaren eremuan egingo dute, eta bi egitasmoak aprobetxatu nahi dituzte. Alkateak adierazi du egitasmoak 300.000 euro inguruko aurrekontua izango duela, baina gastuak zehaztu gabe daudenez, Iturainek ez daki Aldunditik zein kopuru jasoko duten zehazki. Hurrengo urtean erabilgarri Kirol heremua egiteko Aiako Udalak plan berezia osatu du lehenengo, eta eremua ez urbanizagarri bezala kalifikatuko dute. Une hauetan plana osatzen ari direla jakinarazi du, eta obrak 2012 urte amaieran hasiko dituzte. Orduan jarriko dute abian lehiaketa, eta exekuzio plana, besteak beste, eta hurrengo urteko udarako egitasmoa martxan izatea aurreikusten dute. Izan ere, Gipuzkoako Foru Aldundiaren diru-laguntzaren truke, Aiako Udalak lanak gehienez sei hilabetean egin beharko dituela adostu dute bi aldeek. Behin ibilbidea zabalik dagoenean, hamar urtez mantenu beharko du Aiako Udalak. Horrez gain, lanak egin ahala sor daitezken gorabeherak konpontzen lagutzeko obren jarraipena egingo duen batzordea osatuko dute. Gipuzkoako Foru Aldundiak, berriz, udalak ziurtagiriak aurkeztutakoan emango dio diru-laguntzaren %80, eta gainontzeko dirua udalak obra amaitu dela ziurtatzen duen likidazioa aurkezten duenean jasoko dute.


Zarauzko moila biziberritzeko hainbat ekimen antolatu du ZAEk udako

ZAEko kideak eta Karmele Alberdi Zarauzko Turismo zinegotzia, Zarauzko moilan. Amaia Ventas Zarautz Arraun Elkarteak moila biziberritzeko hainbat ekimen antolatu du udarako, Zarauzko Turismo Bulegoarekin elkarlanean. «Batzorde berria osatu genuenean, Zarautzen arraun giroa izatekotan, moilan behar zuela izan adostu genuen», adierazi du ZAEko kide Gaizka Garmendiak. «Azken urteotan moila nahiko triste dagoela eta, hainbat ekintza antolatzea erabaki dugu hainbeste maite dugun leku hau indartzeko». Datorren larunbatean, hilaren 27an egingo dute lehenbizikoa: Moilako Lagunarteko I. Estropada. Zumaia, Pasaia, Hondarribia eta beste hainbat tokitan egiten den antzera, koadrilen arteko proba izango da, «jai giroan» eta «lehiarik gabea», adierazi du ZAEko Aitor Jauregik. «Inoiz arraunean jardun ez dutenek probatzeko aukera izango dute horrela». Horretarako garai batean Zarauzko Ikurriñan barruko ziabogak emateko erabiltzen ziren koloretako lau batelak egokitu dituzte ZAEkoek. Ontzi bakoitza lau lagunez osatuta egongo da—neska zein mutil, patroia barne— eta horiek moilatik Alle-Puntara joan-etorria egin beharko dute, biko txandetan. Lehiakorra ez bada ere, sariak banatuko dituzte estropadaren ostean. Irabazleek Zarauzko estropadetan katamaranean itzulia egiteko aukera izango dute. Jai giroarekin jarraitzeko, sardina jana, edariak eta trikitilariak izango dira gerora Aiten Etxe jatetxearen pareko parkean. Horrekin arraun giroa herritarrei gerturatzea izango da ZAEren asmoa. Oraindik ordutegia ez dute zehaztu. Hala ere, goiz eta arratsaldez izango dela aurreratu du Jokin Aramendi arraun elkarteko kideak. Hori parte-hartzaileen arabera finkatuko dute. Antolaketa egokia izan dadin izena eman beharko da aurrez Turismo Bulegoan, hilaren 22a bitartean. Hogei euro sartu beharko dira Euskadiko Kutxako 3035 0029 6602 9001 8426 kontu korrontean, eta ziurtagiria aurkeztu bulego horretan. Behin hori eginda, moilan dauden batelekin entrenatzeko aukera izango da. Bestalde, Emakumea Arraunlari egitasmoan parte hartzen duten 40 neskek arraun erakustaldia eskainiko dute abuztuaren 3an. Azken hilabeteetan astean bitan elkartu, eta Oria ibaian eta tarteka itsasoan aritzen dira arraunean. Ikasitakoa erakusteko bi traineru moilara eraman, eta azken erakustaldia eskainiko dute, itsasoa lagun badute. Eguraldi txarra eginez gero, Aian duten lokalaren aldamenean izango da, Orian. Amaieran, bazkaria egingo dute. Kukaña eta batelen alokairua «Herrian ikaragarrizko ilusioa sortu duen kukaña berreskuratuko dugu abuztuaren 8an eta 22an», iragarri du Garmendiak. «Guztiok gogoratzen dugu txikitan nola aritzen ginen kukañan, eta horren inguruan sortzen zen jai giroa eta jendetza», dio Aramendik. 16 urtetik beherakoek hartu ahalko dute parte, doan. Muturrean banderatxoa jarri eta horietako gehien biltzen dutenek ZAEko materiala eskuratuko dute, sari gisa. Marea gora aprobetxatuz, 17:00ak inguruan izango da. Hala ere, aurrerago zehaztuko dute ordua. Azken ekitaldiak, berriz, abuztuaren 15ean, 17an eta 18an izango dira, emakumezkoen zein gizonezkoen Zarauzko estropadak. Lehenbiziko egunean, Ama Birjinaren Egunean, KAE ligako zein Gipuzkoako Ligako estropadak jokatuko dituzte, eta Zarauzko bi traineruk hartuko dute parte. Abuztuaren 17an zein 18an, berriz, egingo dituzte Euskotren eta San Miguel ligako probak. Hiru estropadak EITBk emango ditu. Garmendiak Zarauzko Udalari eta Turismo Bulegoari eskerrak eman dizkie, aurten ere Zarauzko Estropadak bi egunetan izan daitezen egindako ahaleginagatik. Egun horietan ZAEk dendatxoa jarriko du elkarteko materiala saltzeko. Horrez gain, zozketa «bitxia» ere egingo dute: munduko edozein tokitara joan- etorria egiteko hiru hegaldi zozkatuko dituzte. Hori ZAEren babesle berriari, Turkish Airlines konpainiari esker izango da posible. Zarautz Arraun Elkarteko bazkideei doan banatuko dizkiete zozketako txartelak. «Egun horretan herritarrak elastiko zein lepoko urdinekin etortzea nahiko genuke, eta balkoiak ere bandera urdinekin atontzea. Badakigu enbata ez dabilela aurreko urteetan bezain ondo, eta maila apalago batean ari dela lanean, baina ZAEko neska-mutilek animoak berdin-berdin beharko dituzte», esan dute. Berrikuntza gisa, batelak alokatu ahalko dira udan. Koadrilen arteko estropadan baliatuko diren lau ontziak ordubetez erabili ahal izango dituzte 16 urtetik gorakoek—18 urtetik beherakoek gurasoen baimena sinatuta aurkeztu beharko dute—. Segurtasuna bermatzeko, telefonoa zein sokak eraman beharko dituzte erabiltzaileek, eta arraunean ez dakitenei gomendioak emango dizkie Kike Unzurrunzaga ZAEko zuzendaritzako kide ohiak. Beti ere, itsasgora denean erabili ahalko dira, eta gehienez lau kidek joan ahalko dute batel bakoitzean. ZAEko kideek 10 euro ordaindu beharko dute, zarauztarrek 15 euro, eta gainontzekoek 25 euro. 636-85 11 38 telefonora deitu beharko da eskaera egiteko.


Alavesek irabazi egin dio Vila-reali, eta mailari eusteko lehian segitzen du

Babazorroek garaipena eskuratu dute Mendizorrotzan. Lehen zatian lortu dute aldea, eta abantailari eusten igaro dute bigarren zatia.

Eutsi, etsi gabe. Alaves kinka larrian dago, baina ez du amore emateko asmorik. Babazorroek zaila dute Lehen Mailari eustea, baina prest daude beren aukerei lotzeko. Agerian utzi zuten hori Vila-realen aurka jokatutako neurketan. Gasteiztarrek mendean hartu dituzte Herrialde Katalanetakoak: 2-1.

Julio Velazquez entrenatzaileak eskaera bat egin zien bere jokalariei, partida jokatu bezperan: «Belarra jateko gogoz aritu zaitezte». Esan eta egin. Garaipen gosez abiatu da Alaves, hutserako tarte txikia duela jakinda. Hala, etxekoak laugarren minutuan aurreratu dira markagailuan. Victor Laguardia kapitainak egin du estreineko gola, korner jaurtiketa bateko alderatzea baliatuta.

Alavesek bere legea ezarri du lehen minutuetan. Estragietako jokaldietan soilik ez, baita zelaian ere. Behin aurrea hartuta, galdu ezinezko aukera zabaldu zaio parez pare. Hala, nagusitasunari eutsi dio hurrengo mintuetan, eta berandu baino lehen jaso du ordaina. Gonzalo Escalantek egin du bigarren gola, 31. minutuan. Argentinarrak gasteiztarren suspertzaile izaten segitzen du.

Ruben Duartek ondu du goleko jokaldia. Ezker hegaletik egindako saialdian, hondoko marraraino ailegatu da, eta hark emandako pasea probestu du Escalantek. Baloi jabetza Vila-realena izanagatik, Alaves aurretik joan da atsedenaldira.

Bigarren zatian, ordea, majo sufritu dute etxekoek. Etenetik itzuli orduko aldeak murriztu ditu Vila-realek. Samu Chukwuezek Fernando Pachecoren huts bat probestu du aldeak murrizteko. Alaves atezaina trakets aritu da, nola lehen zatian, hala bigarrenean.

Ordutik aurrera, Vila-realek izugarri estutu du Alaves, eta partida berdintzeko nahiz garaitzeko adina aukera izan ditu, baina ez dute lortu. Horri esker, bizirik segitzen du Alavesek.


[GUTUNA]: Berriztagarrien zurrunbiloa

Eskualdean puri-purian dagoen proiektu eolikoen inguruan idatzi du Zubietatik Juainas Paulek. Argi dio: «berriztagarriena derrigorrezko apustua» iruditzen zaio, baina «neurrian. Hori da koxka! Eta hondamendirik sortu gabe».

Egon, egonen da, baina nik ez dut berriztagarrien aurkako inor ezagutzen. Niri behinik behin aukera ez, derrigorrezko apustua iruditzen zait: egurra, ura, haizea, eguzkia, baliabide naturaletatik sortutako gasa... Neurrian. Hori da koxka! Eta hondamendirik sortu gabe.

Zubietatik idazten dut eta hemengoa huskeriatzat har daiteke. Bost bat haize errota? Zortzi Iturenekin? Eta Labaien, Eratsun, Saldias, Arantza, Sunbilla, gehi Goizueta-Arano-Hernanikoak...? Goi Nafarroako hegoaldean gehiago dira! Erkidegoan Gipuzkoakoak daude, eta Bizkaikoak, eta zer esanik ez Araban. 110 toki apropos identifikatu omen dituzte haize errotak eta eguzki plakak kokatzeko. Eta hasita, Bizkaitik Galiziako Finisterreraino mendiz mendi joan eta itsasoz etor daiteke haize errotak zenbatzen. Eta Iberiar penintsulan zehar? Ui-ui-ui ama! Hainbat haize errota eta eguzki-plaka... Hemendik aurrera argindarra doanik: Kar-kar edo ja-ja!

Tresneria konplikatua eta garestia behar denez, enpresa handiak ausartzen dira, multinazionalak hobe, eta horrelakoak ari dira proposamenak egiten. Noren alde?

Zubietara itzuliz: Elicio izenekoak 30 milioi euroko obra aurreikusi omen du eta udalari 900.000 euro ordainduko (ziurtaturik?) eta urtero diru kopuru bat. Betiko? Noiz arte?

Milioi horiek 120 metroko posteak eta 75eko hegalak ekartzen eta kokatzen (pistak moldatu, kableatu eta abar) joanen dira –Aholkua: ikusi Endara Bizirik taldekoek egin zuten bideoa–. 900.000 euro edo % 3 horrek orekatuko du parajeen galera? Hegaztien eta beste animalien hilketak? Bertako aziendak hurbiltzerik izanen dute? Sustrai Erakuntza fundaziokoak guztiz aurka dira, kalte ikaragarriak ikusten dituztelako.

Eta gerokoa, betiko horrek zalantzak pizten dizkit. Hor dago Zubietako zentrala... Iberdrolak zenbat ordaintzen dio udalari? Uste dut inoiz akzioren bat eman ziola... eta bertako langileena aspaldi akitu zen. Handiak beti indartsu. Eta orain multinazionalekin abiatu behar dugu? Horrela bada, aurretik diruarena lotu: oraingoa eta etorkizunekoa, izugarri artistak baitira orain agindutakoa, promestua, gero ukatzen. Diruaren boterea!

Bat nator alkatearekin: «Aurrera eginen balu... herri galdeketa egin beharko... herriak zer nahi duen jakiteko» eta hainbat iritzi izanen direla uste dut. Hala ere, Baztango debekua oroitu: ezin izan dute Erdizkoari buruz herrietan bozketa loteslerik egin.

Nik neurri eta kopuru horietako berriztagarriei ezetza emanen diot.

Etxez etxeko galdeketa egin daiteke loteslea izendatu gabe.

Kontuan izan ere Goiener/Nafarkoopeko aholkularitza hurbil dugula eta bere laguntza erraz lortu daitekeelakoan nago.


Departamenduetarako bozetako hautagaiak aurkeztu ditu EH Baik

Ekainaren 20an eta 27an dira hauteskundeak. Ipar Euskal Herriko hamabi kantonamenduetan lehiatuko dira ezkerreko abertzaleak


'Bizi gira... kutxa bira' egitasmorako musika ondu du Juan Ramon Azpitarte 'Imuntzo' soinu jotzaile azkoitiarrak

Azkoitiarrak, Beloki pandero jotzailearekin batera, egitasmorako abestia sortu du. Euskal Herri osoa eta diaspora zeharkatuko dituen egitasmoa da 'Bizi gira... kutxa bira'.

Juan Ramon Azpitarte Imuntzo soinu jotzaile azkoitiarrak Iparra Hegoa elkarteak abian jarritako Bizi gira... kutxa bira egitasmorako musika sortu du, Eleuterio Beloki Beloki pandero jotzailearekin batera; bideoklipean ere parte hartu dute musikariek.

Iparra Hegoa elkarteak 25 urte daramatza euskal nortasuna, euskararekiko atxikimendua eta herri izatearen kontzientzia pizten. Argentinan gaur, martxoak 20, abiatuko da egitasmoa eta Euskal Herriko hamaika txoko zeharkatuko ditu egurrezko kutxa batek. Gaur, Viedmanen (Argentina) abiatuko dute ibilbidea eta maiatzaren 30ean amaituko dute Seguran (Gipuzkoa). Egurrezko kutxa herriz herri mugituko da, eta horrela Euskal Herriko itzulia egin nahi dute.

Egitasmoan parte hartzen duen herri bakoitzak, gainera, aldarrikapen bat sartuko du kutxa barrura, eta hurrengo herriari gonbidapen agurra idatziko die. Herriz herriko aldarrikapenez gainera, Euskal Herri osoari zuzenduko zaion manifestu bat ere izango du barnean, herri guztietan irakurriko dena.


Herriari lotzeko mendi lasterketa

Gertuago dago aurtengo Ordiziako Mendi Lasterketa. Otsailaren 12an jokatuko da, datorren asteko igandean, 9:00etatik aurrera. Gaur aurkeztu dituzte xehetasunak Ordiziako Plaza Nagusian, Odilo Rivela antolakuntzako kideak, Jon Ander Caballero kirol zinegotziak eta Kike Mokoroa kirol teknikariak. Hain zuzen ere, plazatik bertatik irtengo dira korrikalariak, eta bertan helmugaratuko dira. Dagoeneko 120 bat korrikalarik eman dute izena.

1968. urtean errotutako proba batetik sortutako lasterketa da Ordiziako Mendi Lasterketa. Urte hartan, Eskitxabelek eta Rubiok Aralar inguruan mendi lasterketa apustua egin zuten, Larraitz eta Aralarko San Miguel ermita arteko ibilbidean. Hortik tiraka, 2018an, Ordiziako hainbat kirol elkartek eta Bolitas taldeak lehenengo Ordiziako Mendi Maratoi Erdia antolatu zuten, eta 2019-2021 artean urtero antolatu zuten proba bera, Larraitz aldean. Iaz, ordea, ez zuten mendi lasterketarik antolatu, buelta bat eman nahi ziotelako. Hala, aurten, Txindoki Atletismo Taldeak hartu du antolakuntzaren ardura, udalaren babes eta laguntzarekin, eta herrigunean jokatuko da.

Plazatik irtenda, frontoi aldera joango dira lasterkariak. Han buelta eman eta Urdaneta kaletik behera, Mariaratzera joango dira, Murumendira igotzeko. Beherako bukaera izango dute, Idoiagatik behera plazan helmugaratuko baitira. Odilo Rivela antolatzaileak azaldu duenez, lasterketa “nahiko azkarra” izatea espero dute. “Bi ordutik behera, ordubete eta 45 minutuan ibiliko da lehenengo lasterkaria”. Ibilbide berria eta Ordizian bertan hasi eta bukatuko dela izango da aurtengo probaren berrikuntza nagusia. “Herriarekin lotzeko eta pentsatuz jende gehiago animatuko dela, herriari giro pixka bat jartzeko, herrigunean izango da aurtengoa”, azaldu du Jon Ander Caballero kirol zinegotziak.

Izen-ematea, aurreko egunera arte

Antolatzaileen esanetan, izen-emate kopurua “nahiko ondo” doa, baina oraindik korrikalari gehiagok parte hartzea espero dute. www.kronoak.com weborrian egin daiteke izen-ematea, otsailaren 11ko 20:00ak arte. Korrikalari guztiei parte hartzeko gonbidapena luzatu diete, eta bereziki, emakumeei, gutxik eman baitute izena oraingoz. Lasterketa egunean ezin izango da izenik eman. Dortsalak irteera gunean banatuko dituzte, egun berean, 7:00etatik aurrera, NANa aurkeztuz gero.

Aurreko lau probetan bezala, maratoi erdia izango da, 21 kilometro, 1.000 metro desnibel positibo eta negatiboarekin. 45 urtez gorako Master, senior, 23 urtez azpiko eta ordiziarrak mutiletan, eta nesketan 40 urtez gorako Master, senior, 23 urtez azpikoak eta ordiziarren kategoriak izango dira.

Goierri Kopako proba

Goierri Kopa Trail Ligako bigarren lasterketa izango da Ordiziakoa. Bi kategoria ditu ligak: luzea, 20-26 kilometro artean eta 1.200-1.700 metro desnibel positiboarekin; eta motza, sprinta, 10 eta 17 kilometro artean eta 500-900 metro desnibel positiboarekin. Trail distantzian, luzean, Kopako lehen lasterketa izango da. Zirkuitu osoa 9 lasterketek osatzen dute.


Legebiltzarreko osoko bilkura zuzenean eta "Gaur Egun" eta "Teleberri" Gasteiztik, gaur

Euskadi Irratiko "Faktoria" eta Radio Euskadiko "Boulevard" eta "Crónica de Euskadi" saioak ere Gasteizetik egingo dira, Lehendakariaren hitzaldia eta alderdi guztietako ordezkarien erreakzioak zuzenean eskaintzeko.

Gaurko aktualitateak Gasteizera eramango ditu EITB ikus-entzunezko taldeko hedabideak. Eusko Legebiltzarrak ospatuko duen osoko bilkura bertatik jarraituko dute EITBko albistegi zerbitzuek, euskal gizarteari albistea dagoen lekutik berri emanez.

Legebiltzarreko politika orokorreko eztabaida osorik eta zuzenean jarraitu ahal izango da ETB1en eta eitb.eus-en. Goizeko emanaldia "Egun On Euskadi" saioaren barruan egingo da, 09:00etan hasita. Iñigo Urkullu lehendakariaren hitzaldia eskaini ostean, Iban Garate Legebiltzarretik arituko da zuzenean, ganberan gertatzen denaren kontakizuna eginez. Bilboko platoan, Amane Ibañezek solaskide mahaiko kideekin (Miguel Aizpuru, Iker Bizkarguenaga eta Auxtin Ortiz) aztertuko ditu osoko bilkuran esandakoak. Arratsaldeko emankizuna Xabier Usabiagak gidatuko du, Iñaki Galdos eta Miguel Aizpuru adituen laguntzaz.

Albistea dagoen lekutik bertatik berri emateko helburuari eutsiz, Yerai Diaz Ikaranek eta Juan Carlos Etxeberriak Gasteizko Andre Maria Zuriaren plazatik aurkeztuko dituzte gaueko "Gaur Egun" eta "Teleberri" albistegiak. Legebiltzarrean esandakoak luze eta zabal jorratuko dituzte, egunak emandako bestelako albisteak ahaztu gabe.

Bestalde, ETB2ko "En Jake" saioa Gasteizera begira izango da goiz osoan. Xabier Lapitzek gidatutako aktualitate saioak Maitane Bastida izango du berriemaile Legebiltzarretik. Arratsaldean, osoko bilkuran geratzen denaren kontakizuna Bastidak eta Lapitzek egingo dute "Nos Echamos a la Calle" magazinean.

Osoko bilkura EITBko irratietan

Euskadi Irratiak ere programazio berezia edukiko du, eta zuzenean arituko da Legebiltzarretik. Iñaki Guridiren zuzendaritzapean, zuzenean eskainiko da Lehendakariaren hitzaldia "Faktoria" albistegian, eta Iñaki Galdos, Estitxu Garai eta Iker Riojak egingo dute analisia. Urkullu lehendakariak bukatu ahala, alderdi guztietako ordezkariak elkarrizketatuko ditu Iñaki Guridik zuzenean, eta arratsaldean ere uneoro emango da eztabaidaren berri. Lau kazetari arituko dira horretarako lanean Legebiltzarrean bertan.

Radio Euskadik ere zuzenean eskainiko du Lehendakariaren hitzaldia, Xabier Garcia Ramsdenek Gasteizko Legebiltzarretik gidatuko duen "Boulevard" albistegiaren barruan. Talde parlamentarioen erreakzioak bilduko ditu ondoren bozeramaileen bitartez. Alberto Ayala, Eva Silván, Beñat Zarrabeitia eta Iñaki González kolaboratzaileekin aztertuko ditu entzundakoak. Eguerdian, "Crónica de Euskadi" saioan Dani Alvarez Legebiltzarretik egingo du albiste kontakizuna, eta arratsaldean, ordu erdiro bat egingo dute ganberarekin osoko bilkura amaitu arte.

Azkenik, "Radio Vitoria Gaur" magazinean eta goizeko zein eguerdiko albistegietan ere arreta berezia eskainiko diote Eusko Legebiltzarreko politika orokorreko eztabaidari.


Ostiralean hasiko da 2022ko Arabako Bertsolari Txapelketa

Arabako Bertsolari Txapelketaren XV. edizioaren lehen faseko lehen hiru saioak asteburu honetan jokatuko dira: ostiralean Amurrion, larunbatean Guardia eta igandean Trebiñun. Seina bertsolarik parte hartuko dute saio bakoitzean.

Korrikaren hasierako ajeak ez du festa geldituko Amurrion. Izan ere, 2022ko Arabako Bertsolari Txapelketak bertan egingo du lehen geldialdia, ostiralean. Behin hasiera emanda, datozen bi asteburuetan lehen fasea jokatuko da, bost saiotan, bost herritan: Amurrio, Guardia, Trebiñu, Legutio eta Langraiz Okan izango dira norgehiagokak.

Lehen fase honetako bost saioetan hiru epaile arituko dira: Egoitz Iradier, Ekaitz Elorriaga eta Manex Garaio.

Amurrio

Amurrion apirilaren 1ean, ostiralean, abiatuko da Txapelketa, 20:00etan hasiko den lehenengo final zortzirenarekin. Amurrion kantatuko duten bertsolariak hurrengoak izango dira:

Aitor Najera Saez de Vicuña - Zalduondo

Eukene De los Aires Amundarain - Gasteiz

Iñaki Viñaspre Simon - Abetxuku

Paula Amilburu Izargarai - Aramaio

Unai Anda Delika - Ametzaga

Xabier Antia Zuaznabar - Gasteiz

Gai emailea Nieves del Alamo Gil izango da.

Kantatuko duten bertsolarien artean aipatzekoa da 2019ko edizioko txapelduna Iñaki Viñaspre dela. Aitor Najera, Eukene De los Aires eta Xabier Antiak lehen aldiz kantatuko dute Txapelketa honetan. Eukene De los Aires 2020 eta 2021eko Arabako bertsolari gaztetxoen Eskolarteko txapeldunordea izan da. Unai Anda eta Iñaki Viñaspre 2021eko Arabako Binakako Bertsolari Txapelketako finalista bikote izan dira.

Guardia

Guardian, apirilaren 2an, larunbatean, bigarren final zortzirena izango da, 17:30ean. Kantatuko duten bertsolariak hurrengoak izango dira:

Aitor Ugarte Eriz - Aramaio

Ander Aranburu Amenabarro - Gasteiz

Asier Otamendi Alkorta - Urretxu

Manex Agirre Arriolabengoa - Aramaio

Manuel Bendala Garcia-Donas - Sevilla-Gasteiz

Unai Gomez Garde - Izarra

Gai emailea Arantxa Sobrino Lasa izango da.

Kantatuko duten bertsolarien artean aipatzekoa da Asier Otamendik Arabako Txapelketako lau txapel dituela eta Prudentzio sariketako bost txapel. Manex Agirrek Arabako Txapelketako bi txapel ditu, eta 2021eko Arabako Binakako Bertsolari Txapelketako txapelduna izan da Martin Abarrategirekin batera, eta Arabako Kuadrillartekoan hirutan izan da txapeldunen taldekoa. Manu Bendala 2021eko Arabako Binakako Bertsolari Txapelketako finalista izan da Oihane Perearekin batera. Ander Aranburu eta Unai Gomezek lehen aldiz kantatuko dute Txapelketa honetan.

Trebiñu

Trebiñun, apirilaren 3an, igandean, hirugarren final zortzirena izango da, 17:30ean. Kantatuko duten bertsolariak hurrengoak izango dira:

Andere Arriolabengoa Bengoa - Aramaio

Asier Rubio Hidalgo - Luiaondo

Danel Herrarte Nafarrate - Aramaio

Irati Anda Villanueva - Gasteiz

Oier Arbina Vadillo - Agurain

Xabi Igoa Eriz - Aramaio

Gai emailea Lierni Altuna Ugarte izango da.

Kantatuko duten bertsolarien artean aipatzekoa da Xabi Igoa Arabako Txapelketako azken hiru edizioetako finalista izan dela, eta Arabako Kuadrilla arteko bi ediziotan talde txapelduneko kide izan dela. Andere Arriolabengoa Arabako Kuadrilla arteko hiru ediziotan talde txapelduneko kide izan da. Danel Herrarte 2020ko Arabako Kuadrilla arteko Izenbakuek talde txapelduneko kide izan da, eta lehen aldiz kantatuko du Txapelketa honetan. Oier Arbina 2012ko Arabako Kuadrilla arteko Aguriango Sorginetxe talde txapelduneko kide izan da.

Sarrerak

Saioetarako sarrerak Bertsosarrerak.eus webgunean daude salgai, eta egunean bertan saioa hasi baino ordu erdi lehenago ere eskuratzeko aukera izango da, aretoko edukiera bete arte. Bazkideek 2 euro ordaindu beharko dituzte, sarrera arruntak 3 euroko prezioa izango du, eta 16 urtetik beherakoentzat dohainik izango da.

Txapelketan parte hartzen duten 30 bertsolariek behin baino ez dute kantatuko fase honetan, saioko garailea zuzenean sailkatuko da hurrengo fasera, eta gainontzekoak faseko puntu metaketaren arabera sailkatuko dira final laurdenetara; guztira, 18 bertsolari igaroko dira.